Penangan Artificial Intelligence : Peguam Mungkin Mangsa Seterusnya

Teknologi sering dipersalahkan kerana memusnahkan pekerjaan tradisional dalam sektor seperti pembuatan dan peruncitan.

Namun, kerja dalam kategori buruh kasar atau dengan gelaran kolar biru ini bukan satu-satunya yang berada dalam risiko akibat kecanggihan teknologi masa kini.

Profesi perundangan yang merupakan terikat dengan tradisi yang berada dalam kategori buruh beart juga berada di puncak transformasi di mana platform kecerdasan buatan (Artificial Intelligence) sedang mempengaruhi dramatik terhadap bagaimana kerja perundangan dilakukan.

Peningkatan terhadap penggunaan peralatan secara automatik dalam industri undang-undang menjanjikan peningkatan kecekapan dan mampu menjimatkan wang pelanggan.

Namun, ia juga memberikan impak negatif dengan mengurangkan tenaga pekerja dalam sektor ini disebabkan oleh teknologi pada hari ini diberikan tanggungjawab untuk menjalankan tugasan yang sepatutnya dilakukan oleh manusia.

Walaubagaimanapun, golongan yang menyokong AI memberikan pendapat bahawa sebenarnya terdapat kenaikan tenaga kerja dalam sektor ini memandangkan teknologi mengurangkan kos sekaligus menjadikan perkhidmatan undang-undang lebih murah kepada orang ramai.

"Ia seperti permulaan kepada permulaan, kepada permulaan. Ketika ini, saya rasa, perundangan berada di tempat di mana industri-industri lain berada 10 dan 15 tahun yang lalu" kata Noory Bechor, CEO LawGeex, peneraju platform yang dikuasakan oleh AI dalam semakan kontrak undang-undang.

Peralihan oleh Noory daripada menggunakan peguam kepada AI merupakan hasil daripada pengalamannya sendiri bekerja dalam sebuah firma perundangan yang besar di Israel.

Menurutnya, beliau melakukan kerja kontrak untuk syarikat-syarikat kecil serta untuk para pelabur dan syarikat antarabangsa.

Kerja-kerja yang dilakukan hanya memerlukan sedikit kemahiran dan kerap kalinya secara mekanikal.

"Saya merasakan kesakitannya, setiap hari bekerja dengan tempoh yang sangat panjang," jelas Noory.

Namun, beliau juga mula menyedari ketika menyemak banyak kontrak, bahawa beliau menjadi semakin mahir dalam melakukan kerja-kerja yang remeh.

Kerja-kerja tersebut membuatkan beliau tahu selok-belok dan apa yang perlu ada atau tidak dalam sesebuah kontrak. Ia membuatkan Noory yakin bahawa sebahagian besar daripada kerja tersebut boleh dilakukan oleh robot.

Platform LawGeex boleh menerima kontrak baru yang tak pernah dilihat sebelum ini, membacanya dan membandingkannya dengan pangkalan maklumat untuk setiap kontrak yang serupa yang pernah disemak sebelum ini.

Seperti platform AI yang lain, LawGeex juga mempelajari daripada setiap semakan yang dilakukan, sama seperti Noory dan manusia lain dalam sektor ini belajar ketika menjadi seorang peguam satu ketika dahulu.

Satu soalan yang dibangkitkan oleh pengenalan platform undang-undang AI adalah betapa hebat mereka (AI) melakukan pekerjaan mereka dibandingkan dengan seorang peguam manusia yang mempunyai pengalaman bertahun-tahun.

Adakah mesin-mesin ini akan terlepas pandang perkara-perkara yang mana tidak akan berlaku jika dilakukan oleh peguam dengan pengalaman yang banyak?

Para penyokong platform AI mengatakan ia tidak akan berlaku, termasuk Jay Leib, pengasas dan ahli pengurusan NexLP, platform AI yang mencari dokumen maklumat yang berkaitan dengan tindakan undang-undang dan litigasi lain.

Jay juga berkata lambakan jumlah maklumat elektronik yang dijana hari ini menjadikan ia sangat sukar bagi pekerja manusia untuk mengikut rentak.

Beliau berkata NexLP bukan sekadar meneliti teks pada dokumen atau email, tetapi ia juga melihat kepada tona perbualan dan siapa yang menghantarnya bagi melihat jika item tersebut harus ditandakan untuk semakan undang-undang.

Malah, Jay juga memberitahu bahawa komputer tidak letih, tidak makan dan juga tidak tidur.

Semua perkara ini merupakan masalah biologi yang boleh berlaku terhadap manusia, tetapi tidak kepada komputer.

Sektor undang-undang sangat perlahan dari segi perubahan, sama ada dari segi teknologi atau sebaliknya. Namun, perubahan ini berlaku kerana firma-firma terutamanya firma besar mula melihat kelebihan yang dibawa oleh AI.

ROSS Intelligence menjadikan platform penyelidikan undang-undang berdasarkan sistem pengkomputeran kognitif IBM Watson, yang digunakan oleh beberapa firma undang-undang terbesar di dunia, termasuk Dentons, serta Latham & Watkins.

Andrew Arrude, CEO dan pengasas bersama ROSS Intelligence berkata syarikatnya bekerjasama dengan peguam-peguam dari setiap jenis organisasi, in-house, besar, sederhana, kecil, solo dan juga kolej perundangan dan persatuan bar.

Beliau sedar bahawa platform baru dalam syarikatnya ini telah menjimatkan 20 hingga 30 jam masa penyelidikan untuk setiap kes, bagi para pelanggannya.

Jay Leib dari NexLP pula menyatakan kira-kira 70% daripada kos pencarian, iaitu proses pertukaran maklumat yang berkaitan dengan kes atau semakan merupakan kos manusia.

"Jika kita boleh mengurangkan 70% itu kepada 2%, kita akan dapat melihat penjimatan kos yang sangat dramatik," kata Jay.

Jay juga percaya bahawa mereka yang akan menentukan betapa cepatnya firma-firma guaman akan menggunakan khidmat AI adalah para pelanggan dan bukannya rakan kongsi firma itu sendiri.

Apabila ditanya bila beliau berasakan bahawa AI akan digunakan secara meluas di seluruh dunia dalam industri perundangan, Jay menjawab di antara tahun 2020 dan 2025.

Noory Bechor dari LawGeex pula memberitahu bahawa kekurangan penggunaan AI ketika ini oleh firma undang-undang memberikan kesan terhadap pengekalan harga yang tinggi dalam sektor undang-undang masa kini.

"Terdapat kesan oleh ketidakcekapan ini. Perundangan ketika ini dianggap sebagai produk premium yang mana tak ramai orang dan usahawan mampu menggunakannya," jelas Noory.

Dan jika penyelesaian AI menjadi berleluasa, firma undang-undang mungkin akan mengurangkan kakitangan manusia.

Laporan Deloitte Insight yang dikeluarkan pada 2016 mengatakan bahawa "pembaharuan yang mendalam" akan berlaku dalam sektor undang-undang dalam dekad yang akan datang.

Laporan ini menganggarkan bahawa hampir 40% pekerjaan dalam sektor boleh menjadi automatik (diambil alih oleh AI) dalam jangka panjang.

Kertas kerja Universiti Oxford 2013, yang bertajuk "Masa Depan Pekerjaan: Bagaimana Terdedahnya Pekerjaan Terhadap Pengkomputeran?" pula mencadangkan bahawa pekerja peringkat rendah di firma undang-undang lebih cenderung untuk merasakan kesan pengurangan pekerja akibat teknologi AI, sekurang-kurangnya dalam jangka terdekat


Silbo Gomero - Bahasa Paling Ganjil di Dunia

Orang Malaysia amat bertuah. Selain daripada mempunyai bahasa Melayu sebagai bahasa pengantar rasmi, kita juga mempunyai banyak bahasa lain yang boleh digunakan sebagai medium komunikasi.

Namun kemajmukan ini pun, ada keburukannya juga kan? Ramai anggota masyarakat kita kerap tidak konsisten dalam penggunaan bahasa, melompat daripada satu bahasa ke satu bahasa lain tanpa kita sedari. Namun bagi 22,000 ribu penduduk beberapa daerah di Kepulauan Canary, lain pula ceritanya.

Suku etnik Guanches yang menetap di Kepulauan Canary sekian lama mempunyai satu sistem komunikasi bersifat unik - mereka mampu berkomunikasi dengan hanya menggunakan bunyi wisel yang dibuat dengan mulut dan ini merupakan satu tradisi warisan nenek moyang mereka. Sistem bahasa wisel yang digelarkan sebagai Silbo Gomero kini, dicipta berasaskan daripada bahasa pertuturan orang Guanche zaman dahulu yang gagal direkodkan catatannya.

Masyarakat Guanche berjaya menterjemahkan kebanyakan bahasa komunikasi mereka kepada bentuk wisel, disebabkan sistem fonetik mereka ringkas, memudahkan terjemahan ke dalam bentuk siulan bergantung kepada tona siulan itu.

Bagaimanapun, format asal Silbo Gomero berdasarkan kepada bahasa asal orang Guanche mula pupus pada abad ke 17, selepas kedatangan penjajah Sepanyol ke gugusan kepulauan itu.

Kedatangan orang Sepanyol menyebabkan bahasa orang Guanche sedikit demi sedikit ditinggalkan dan digantikan dengan bahasa penjajah. Orang Guanche yang kreatif mengadaptasikan bahasa wisel mereka, menterjemahkannya berdasarkan kepada bahasa Sepanyol pula. Hebat kan?

Sistem komunikasi menggunakan siulan ini sebenarnya dibangunkan sebagai satu kaedah mengadaptasikan diri mereka dengan faktor geografi mereka sendiri, yang tinggal dalam kawasan berbukit-bukit.

Orang Guanche memerlukan satu cara untuk berkomunikasi daripada jarak jauh dengan mudah. Berbeza dengan percakapan biasa, bunyi siulan yang dibuat manusia mampu bergerak sehingga 5 km jauhnya, membolehkan individu yang berada dalam kawasan sekitar itu menerima isyarat dengan jelas dan tepat.

Selepas kedatangan penjajah Sepanyol, bahasa siulan ini memainkan peranan yang cukup besar pada masyarakat mereka.Orang Guanche mula menggunakan bahasa mereka ini untuk berkomunikasi secara rahsia sesama mereka, tanpa diketahui pegawai-pegawai tentera Sepanyol yang bertugas mengawal jajahan mereka.

Malangnya, bahasa Silbo Gomero mula berdepan kepupusan pada era 1950-an, selepas tekanan ekonomi pada masyarakat Guanche memerlukan mereka mula mengembara mencari haluan baru menyebabkan penggunanya tidak lagi mengamalkannya. Perkembangan teknologi yang memudahkan komunikasi juga menyebabkan bahasa itu semakin kurang digunakan.

Berikutan peningkatan taraf hidup yang mengubah hidup mereka, orang Guanche yang kini semakin ramai berpendidikan dan berpendapatan baik mula menganggap penutur bahasa warisan mereka ini adalah mereka yang datang daripada status lebih rendah menyebabkan stigma. Persepsi buruk ini menyebabkan ramai yang enggan menggunakannya, takut digelarkan bermacam gelaran buruk.

Bagaimanapun, kesedaran masyarakat Guanche untuk memelihara bahasa ini mula digerakkan pada era 90-an. Kelas-kelas percuma mula dianjurkan bagi mengajar anak muda Guanche bahasa nenek moyang mereka, agar tidak dilupakan. Kesan gerakan secara kecil-kecilan, pada 26 Jun 1997 Parlimen Kepulauan Canary meluluskan rang undang-undang yang mewajibkan bahasa Silbo Gomero diajar pada semua murid tahun 1 dan 2 di sekolah.

Akhirnya, bahasa yang hampir pupus ini bukan setakat berjaya dilindungi, malahan dapat diwariskan pada generasi-generasi baru penduduk Kepulauan Canary kerana kita semua tahu, bersiul jauh lebih pantas daripada menaip.


6 Komuniti Manusia Yang Masih Tinggal di Bawah Tanah

Mungkin kedengaran pelik sekiranya terdapat manusia yang memilih untuk hidup di bawah tanah seperti dalam kisah adiwira Teenage Mutant Ninja Turtle. Teenage Mutant Ninja Turtle memilih untuk membina "rumah" mereka di bawah tanah bagi menyembunyikan identiti mereka daripada orang ramai.

Walau bagaimanapun, di alam realiti sebenarnya memang ada beberapa komuniti atau kumpulan manusia yang memilih untuk membina penempatan mereka di bawah tanah. Alasannya juga pelbagai; ada yang dihimpit kemiskinan, ada mahu mengelakkan penindasan dan sebagainya.

Kali ini, pihak Iluminasi ingin berkongsi 6 komuniti manusia yang memilih untuk hidup di bawah tanah. Walaupun kehidupan di bawah tanah adalah jauh lebih sukar, mereka ini tiada pilihan lain selain meneruskan kehidupan disitu.

Shuzu merujuk kepada kelompok manusia di China yang memilih untuk hidup di bawah tanah. Mereka ini sanggup meninggalkan kampung halaman masing-masing semata-mata untuk berhijrah mencari kehidupan lebih baik di kota Beijing.

Malangnya, akibat kos sewa yang terlalu tinggi, mereka tiada pilihan selain terpaksa menyewa bilik yang dibina di bawah tanah. Kawasan penempatan ini asalnya dibina ketika perang Sino-Soviet pada tahun 1969.

Setelah perang tamat, penduduk yang kurang berkemampuan memilih untuk menjadikan kawasan ini sebagai tempat tinggal mereka. Dianggarkan 1 juta manusia yakni sekitar 5% penduduk Beijing memilih untuk tinggal di penempatan bawah tanah ini kerana faktor kewangan.

Suatu ketika dahulu, para gelandangan yang hidup di jalanan akan dibunuh oleh satu skuad khas. Dikatakan skuad pembunuh ini diupah oleh golongan bangsawan di Columbia yang merasakan bahawa golongan ini sekadar mencemarkan pemandangan di kawasan bandar.

Akibat daripada tindakan ini, kebanyakan mereka mula mencari tempat yang lebih selamat untuk berteduh, maka ramailah yang mula menjadikan kawasan pembetungan bawah tanah sebagai tempat tinggal mereka.

Malangnya, skuad pembunuh ini juga berterusan ingin menghapuskan para gelandangan ini antaranya dengan menyembur gas beracun ke dalam kawasan pembetungan ini. Dikatakan ratusan gelandangan mati akibat dibunuh setiap tahun walaupun mereka hidup di kawasan pembetungan yang lebih tersembunyi ini.

Di Bucharest, Romania pula kawasan pembetungan bawah tanah dijadikan kawasan tempat tinggal terutamanya bagi ratusan golongan anak yatim yang tidak mempunyai tempat tinggal.

Apabila berlaku pertukaran kerajaan pada tahun 1989, kerajaan telah bertindak menutup pusat perlindungan anak yatim. Anak-anak yatim ini kemudiannya telah bertindak melarikan diri dan membina penempatan di kawasan pembetungan ini. Kehidupan mereka sangat daif dan terpaksa meneruskan hidup dengan mencari sisa-sisa makanan.

Lagi menyedihkan, kebanyakannya menjadi penagih dadah. Walaupun kerajaan berkali-kali berusaha menutup jalan masuk ke kawasan ini, golongan ini seringkali berjaya menyelinap masuk ke dalam kawasan pembetungan ini semula.

Terdapat ribuan gelandangan yang hidup di kota New York. Walau bagaimanapun, segelintir daripadanya memilih untuk hidup dalam sebuah terowong bawah tanah di Riverside Park, Manhattan.

Kumpulan awal gelandangan telah menetap di situ sejak 1980 apabila terowong itu tidak lagi digunakan. Pada tahun 1991, mereka terpaksa keluar daripada lorong ini apabila ianya kembali digunakan. Tidak lama kemudian, ada yang kembali ke situ dan tidur di ceruk-ceruk terowong tersebut.

Sesetengah gelandangan memilih untuk hidup disini kerana beranggapan pusat perlindungan bagi gelandangan tidak mencukupi. Kawasan ini turut menjadi pusat bagi penagih dadah dan kerajaan telah beberapa kali membuat serbuan di kawasan ini bagi menghalau para gelandangan ini.

Pada tahun 2002, dianggarkan terdapat 50,000 kanak-kanak gelandangan hidup di jalanan di bandar Moscow. Kebanyakannya menjadi penagih dadah dan terlibat dengan pelbagai jenayah seperti mencuri, melacur dan sebagainya. Kebanyakannya lari daripada pusat perlindungan kerana mahu hidup bebas.

Walau bagaimanapun, ketika musim sejuk di mana suhu di bawah takat beku, mereka ini tiada pilihan selain terpaksa hidup di kawasan pembetungan bawah tanah. Malah, ramai juga yang mati akibat cuaca yang terlampau sejuk ini.

Situasi ini dikatakan semakin teruk pada masa kini. Kini, dianggarkan 100,000 orang gelandangan hidup di jalanan di Russia. Walau bagaimanapun, pihak kerajaan keras menafikan perkara ini dan mengatakan terdapat hanya kira-kira 10,000 gelandangan sahaja di negara tersebut.

Berbanding dengan kesemua kawasan penempatan bawah tanah dalam senarai ini, Coober Pedy merupakan satu-satunya penempatan bawah tanah yang dibenarkan mengikut undang-undang. Ianya adalah sebuah bandar yang hidup kesan daripada aktiviti perlombongan opal.

Kawasan penempatan ini dibina di bawah tanah memandangkan ianya terletak di tengah-tengah kawasan padang pasir Australia dimana suhunya boleh mencecah sehingga 52 darjah selsius. Bukan sahaja rumah, malah kedai, restoran, hotel, bar dan sebagainya turut dibina di bawah tanah.

Jaringan penempatan bawah tanah ini menempatkan 1500 buah rumah dimana setiap satunya berada 2.4 hingga 6.7 meter bawah tanah. Uniknya, hanya bahagian dapur dan tandas sahaja yang terletak di atas tanah. Setiap rumah ini begitu selesa dan mempunyai segala kemudahan asas yang dimiliki rumah yang dibina di atas tanah.


Koleksi Gambar Malaya Dulu-Dulu Ketika Perang Dunia Kedua

Kempen Malaya adalah kempen ketenteraan yang dipertarungkan oleh pasukan Allied dan Axis di Malaya ketika Perang Dunia Kedua dari 8 Disember 1941 hingga 31 Januari 1942.

Ia didominasi oleh pertempuran darat antara unit tentera Komanwel British dan Tentera Jepun Imperial dengan pertempuran kecil pada permulaan kempen antara Komanwel British dan Angkatan Bersenjata Diraja Thai.

Jepun mempunyai ketuanan udara dan tentera laut dari awal pembukaan kempen. Bagi pasukan British, India, Australia dan Malaya yang mempertahankan tanah jajahan, kempen itu dianggap sebagai satu bencana besar.

Operasi ini penting bagi penggunaan infantri basikal Jepun, yang mana membolehkan tentera mereka membawa lebih banyak peralatan dan bergerak dengan cepat ke kawasan hutan tebal.

Jurutera Diraja, yang dilengkapi dengan bahan letupan telah memusnahkan seratus jambatan ketika berundur berundur. Namun usaha ini tidak begitu menjejaskan kemaraan pihak Jepun.

Pada ketika Jepun telah berjaya menawan Singapura, mereka telah kehilangan 9,800 anggota. Tentera Allied kehilangan sebanyak 145,703 orang anggota, termasuk 130,000 yang ditangkap.

iluminasi.com kongsikan antara gambar-gambar ketika pencerobohan di Malaya dan Singapura ketika Perang Dunia Kedua.

Tentera British divisi 2/9th ketika latihan Senapang Gurkha di hutan merentasi laluan berpaya untuk membiasakan diri dengan keadaan muka bumi di Malaya - Malaya, Oktober 1941

Krew mesingan Vickers dari Rejimen Manchester Pertama British sedang menanti musuh (tentera Jepun) yang datang ke kubu - Malaya, 17 Oktober 1941

Tentera dari Rejimen Melayu British melakukan latihan bayonet. Tidak dapat dipastikan di mana latihan ini dijalankan. Hanya maklumat tarikh sahaja yang ada - Oktober 1941

Kapal HMS Prince of Wales diserang di Kuantan. Kelihatan kepulan asap bekas laluan peluru berpandu yang dicetuskan oleh kapal tersebut - Malaya, 10 Disember 1941

Gambar kelasi dan anak kapal HMS Prince of Whales terjun dari kapal yang sedang karam untuk menyelamatkan diri selepas kapal itu dibom oleh Jepun - Malaya 10 Desember 1941

Kepulan asap daripada kebakaran ladang getah kerana ada serangan melibatkan kereta kebal kecil Jepun dengan tentera Malaya British - Malaya, Disember 1941

Bekalan getah yang disimpan oleh sebuah kilang di ladang getah dibakar. Tentera Jepun mengambil kesempatan untuk menyerang kilang ini ketika British berundur ke Singapura - Malaya Disember 1941

Kejuruteraan Diraja UK (individu baring) sedang bersiap sedia untuk meletupkan jambatan di Malaya ketika pengunduran ke Singapura. Kelihatan serbuk bom dibawa menggunakan basikal dan dibungkus dalam guni berwarna putih. - Malaya, Disember 1941

Seorang tentera British tercedera ketika bertempur di Malaya sedang dimasukkan ke dalam trak penyelamat. Tidak dapat dipastikan sama ada individu tersebut selamat atau tidak. - Gambar sekitar Disember 1941 hingga Jan 1942

Tentera Jepun melawat kubur rakan seperjuangan sebelum pulang ke Jepun (selepas menyerah kalah dan penyerahan senjata kepada pihak Malaya Bristish) - Malaya, Disember 1941 hingga Februari 1942

Tentera Jepun sedang mara menggunakan basikal. Mereka kelihatan tenang walaupun melalui jalan yang sedang terbakar dengan kepulan asap. - Malaya, Disember 1941 hingga Februari 1942

Tentera Jepun sedang melucutkan senjata pada tentera British yang ditangkap untuk dijadikan tahanan. Kebanyakan yang menjadi tahanan Jepun akan diseksa dan dibunuh. - Malaya, Disember 1941 hingga Februari 1942

Tentera Jepun menyerang di landasan kereta api selepas mendapat maklumat penyelupan senjata menggunakan kereta api kepada pihak Malaya British - Malaya, Disember 1941 hingga Februari 1942

Kereta kebal Jepun Type 95 dan Type 97 di sekitar bandar. Ini antara kereta kebal saiz kecil milik Jepun - Malaya, Disember 1941 hingga Februari 1942

Tentera Jepun menyerang Kuala Lumpur ketika kemaraan mereka. Kelihatan seorang tentera Jepun tercedera di bahagian kaki kirinya dan tidak dapat berdiri. - Malaya, 11 Januari 1942

Pegawai Divisi ke-5 Jepun berdekatan Kuala Lumpur. Antara tentera berpangkat. Katana adalah senjata wajib ada bagi tentera Jepun - Malaya, Januari - Feb 1942

Tahanan Sikh dihukum mati oleh tentera Jepun. Tentera Jepun amat khuatir dengan orang Sikh kerana kebanyakan mereka berbadan sasa dan besar. Juga dikatakan orang Sikh pandai menggunakan senjata - Malaya, Disember 1941 hingga Februari 1942

Kereta kebal Jepun Type 95 ketika Pertempuran Muar di Johor. Tentera Jepun menggunakan ranting dan daun-daun sebagai camouflage. Kereta kebal kecil ini hanya boleh memuatkan 3 individu. Seorang sebagai commander, seorang sebagai pengemudi mesingan, dan seorang lagi sebagai pemandu - Malaya, Januari 1942

Meriam Rejimen Anti-kereta kebal Divisi ke-8 Australia di Jalan Parit Sulong, Muar sedang menghentam kereta kebal Jepun dari jarak jauh - Malaya, 18 Januari 1942

Kereta kebal Jepun Type 95 dimusnahkan oleh Australia di Muar Johor. Kereta kebal kecil ini tidak begitu kuat kerana itu ianya digelar "Ha-Go Light Tank" - Malaya, Disember 1941 hingga Februari 1942

Kereta kebal Jepun type 95, Ha-Go dimusnahkan oleh tembakan anti-kereta kebal Australia ketika Pertempuran Muar - Malaya, penghujung Januari 1942

Tentera Jepun sedang merangkak di jalan di Johor Bharu ketika peringkat akhir Kempen Malaya. Pada ketika ini tentera Jepun sudah tidak banyak bekalan dan sumber senjata kerana banyak laluan disekat dan dirobohkan.

Gambar pesawat Jepun F1M reconnaissance, juruterbang Jepun dan rakan-rakan seperjuangannya di Pulau Rabak yang kini lebih dikenali sebagai Pulau Rebak, Langkawi Malaysia, 1942

Lagi gambar Kereta Kebal Jenis 95 Ha-Go milik tentera Jepun. Kereta kebal ini boleh bergerak selaju 40km sejam. Jepun telah menghasilkan lebih kurang 2300 kereta kebal ringan ini semasa perang dunia kedua.

Peralatan wajib yang dibawa oleh tentera British untuk masuk ke hutan ketika Malaya Emergency. Hampir sama dengan peralatan komando kita sekarang. - Gambar sekitar 1950an

Tentera laut Jepun sedang bersiap sedia sambil membaca manual arahan "mission briefing" sebelum menakluk kawasan yang ditujui - Malaya 1941

Pasukan Imperial "Heavy machine gun" tentera Jepun bersama mesingan Type 92. Tiada maklumat tarikh dan lokasi untuk gambar ini.

Seorang pegawai Jepun dari Ibu Pejabat 7 Tentera Darat meletakkan pedangnya di samping pedang para pegawainya ketika majlis menyerah kalah yang dipengerusikan oleh Ketua Umum CGG Nicholson CB, CBE, DSO, MC, Divisyen 2 Inggeris. Lokasi Gambar ini di Johor Bahru, Malaya pada sekitar September 1945

Jangan salah sangka, gambar di atas ini bukan gambar kereta kebal. Jentera ini adalah Jentera berperisai pengangkutan universal untuk tentera Jepun. Gambar sekitar January 1942.

Timbunan senjata, perkakasan dan peralatan tentera Jepun yang dilonggokkan selepas menyerah kalah kepada Divisyen India ke-25 di Kuala Lumpur, Malaya, Sept 1945.

Beratur panjang. Kelihatan tentera Jepun menyerahkan pedang katana mereka selepas menyerah kalah kepada divisyen India ke-25di Kuala Lumpur, Malaya 1945. Penyerahan pedang sebagai simbolik menyerah kalah ini adalah sesuatu yang sangat tidak bermaruah dan memalukan bagi tentera Jepun.

Satu-satunya gambar kapal selam jepun jenis "I-10" di Penang, Malaya, 1942

Pasukan Sentai ke 59 Tentera Jepun. Di dalam gambar ini adalah mereka yang mengepalai unit-unit lain dalam jajahan dan serangan udara ke Malaya, China, Burma, Sumatera dan Jawa pada tahun 1941 ke 1942. Ada juga diantara mereka yang mendapat anugerah sebagai 4th Sentai Leading Ace.

Individu yang paling kanan adalah perisik Jepun yang datang ke Malaysia untuk mengumpul maklumat sebelum Jepun menghantar tentera menjajah Malaya. Individu ini dikatakan menyamar sebagai fotografer yang datang ke Malaya untuk mengambil gambar - Gambar sekitar daerah Kinta Perak Malaya 1938


Kenali Yarsagumba, Kulat "Ubat Kuat" Yang Lebih Mahal Daripada Emas

Apa itu Yarsagumba? Yarsagumba adalah nama yang diberikan kepada sejenis kulat yang hidup pada ulat. Ianya adalah kulat jenis parasit yang hidup dengan mendapatkan segala nutrien yang ada pada ulat beluncas tersebut sehinggalah ulat tersebut akhirnya mati.

Kulat ini juga dikenali dengan nama saintifiknya iaitu Ophiocordyceps sinensis. Kulat ini sangat sukar ditemui dan ianya hanya dapat ditemui di kawasan pergunungan tinggi di Nepal, India, Tibet dan Bhutan. Penduduk tempatan memanggilnya "keeda jadi".

Kulat Yarsagumba ini dicari oleh sesetengah pihak yang mempercayai bahawa ianya mempunyai pelbagai manfaat dalam bidang perubatan. Ianya digunakan untuk menghasilkan ubat tradisional dan catatan mengenainya terdapat dalam catatan perubatan tradisional China dan Tibet.

Pengambilan Yarsagumba dipercayai dapat memberikan tenaga dan memanjangkan umur seseorang. Ianya juga dipercayai boleh mengingkatkan sistem imunisasi, menguatkan jantung dan buah pinggang, menyembuhkan asma dan juga kanser.

Selain itu, antara manfaat lain Yarsagumba adalah membantu merendahkan paras kolesterol dan menyembuhkan sakit gigi dan pening kepala. Walau bagaimanapun, ianya sangat terkenal sebagai "Viagra Himalaya" kerana dipercayai dapat meningkatkan tenaga batin dan menyembuhkan mereka yang mempunyai masalah hubungan seksual.

Menariknya, untuk mendapatkan Yarsagumba ini bukanlah perkara yang mudah. Ianya hanya boleh didapati di kawasan beraltitud tinggi atau lebih tepat lagi di altitud 3200m hingga 4000m daripada aras laut sahaja. Malah, ianya hanya boleh dijumpai ketika musim tertentu sahaja.

Sebelum musim monsun tiba, spora kulat parasit ini akan menempel pada kepala ulat beluncas. Kulat ini akan mendapatkan tenaga dan nutrien daripada ulat beluncas ini sehingga ulat belunacs ini akhirnya mati. Sebab itulah kulat ini dianggap sebagai parasit kerana ianya bukan sahaja menumpang, malah turut "menyedut" segala nutrien daripada ulat tersebut.

Ketika musim sejuk, kulat cendawan akan mulai tumbuh pada kepala ulat ini. Panjang kulat yang tumbuh pada bahagian kepala ulat yang sudah mati ini dianggarkan sepanjang 5 hingga 7 sm. Waktu sebelum musim monsun hujan tiba iaitu pada musim bunga antara bulan Mac dan Mei merupakan waktu terbaik untuk mencari kulat ini.

Usaha pencariannya dilakukan secara manual oleh orang-orang kampung. Malah, ada sesetengah penduduk kampung yang menyara hidup dengan mencari Yarsagumba ini sepenuh masa. Ianya adalah kerja berisko kerana mereka perlu mencarinya di lereng-lereng gunung dan terpaksa berdepan dengan cuaca yang tidak menentu.

Kerana kelebihan dan manfaat seperti yang dinyatakan di atas serta kesukaran untuk mendapatkannya, harganya menjadi begitu mahal. Sementara itu, China merupakan destinasi popular eksport kulat ini.

Kebiasaannya, orang tengah atau pengedar mampu menjualnya pada harga setinggi $100 untuk setiap gram kulat ini di Shanghai. Mereka biasanya akan membeli kulat ini daripada orang kampung pada harga $18 sahaja bagi setiap gram.

Kebiasaannya, kulat ini akan dikeringkan terlebih dahulu dan berat setiap kulat ini setelah dikeringkan adalah kurang daripada setengah gram sahaja. Sekiranya harga ini ditukar kepada unit $/kg, setiap pemungut boleh memperoleh sekitar $18000/kg sementara orang tengah pula mampu mendapat setinggi $100,000/kg.

Sejak pengeksportan kulat ini dibenarkan oleh kerajaan Nepal pada tahun 2001, harga kulat ini telah meningkat secara mendadak iaitu 2300% dalam masa 10 tahun. Pengeksportan Yarsagumba mencapai jumlah eksport tertinggi pada tahun 2009 dimana 2442kg telah dijual di pasaran.

Walau bagaimanapun, jumlah tersebut telah berkurangan dimana pada tahun 2011, hanya sekitar 1170kg sahaja Yarsagumba diperdagangkan. Orang tempatan menyalahkan sampah sarap seperti plastik di Himalaya yang dibuang oleh pelancong luar sebagai salah satu punca Yarsagumba makin sukar dijumpai. Malah, faktor perubahan cuaca  juga merupakan salah satu sebabnya.


Kenapa Jepun Menggunakan Lampu Biru Pada Lampu Isyarat?

Bagi meningkatkan keselamatan pengguna jalan raya terutamanya di simpang-simpang besar dan sibuk, biasanya lampu isyarat akan digunakan. Ianya sangat efektif bagi mengawal laluan kenderaan yang ingin keluar masuk daripada simpang yang berlainan.

Secara umumnya, terdapat 3 warna pada lampu isyarat iaitu merah yang bermaksud "berhenti", kuning bermaksud "sedia untuk berhenti" dan hijau pula bermaksud "teruskan jalan". Tidak kira di negara mana sekalipun, maksudnya tetap sama.

Walau bagaimanapun, di Jepun anda akan dapati sesetengah lampu isyaratnya tidak menggunakan warna hijau sebaliknya biru. Sekiranya anda baru pertama kali menjejakkan kaki ke Jepun, anda mungkin akan keliru dengan perbezaan ini.

Persoalannya, mengapakah Jepun menggunakan warna biru pada lampu isyarat mereka dan tidak menggunakan lampu berwarna hijau seperti yang digunakan di negara-negara lain di seluruh dunia? Adakah warna biru ini mempunyai maksud yang sama dengan warna hijau?

Jawapan bagi persoalan ini adalah kerana keunikan bahasa Jepun itu sendiri. Ratusan tahun dahulu, bahasa Jepun hanya mempunyai perkataan untuk merujuk kepada 4 warna asas iaitu hitam, putih, merah dan biru.

Sebagai contoh, sekiranya anda hendak merujuk sesuatu benda yang berwarna hijau, anda akan memanggilnya "ao", iaitu biru dalam bahasa Jepun. Walaupun begitu, secara umumnya semua orang akan faham ia sebenarnya merujuk kepada warna hijau.

Tidak lama kemudian, perkataan "midori" yang bermaksud "tumbuhan yang bercambah" mula digunakan secara luas dalam penulisan untuk merujuk kepada warna hijau. Walau bagaimanapun, warna hijau yang digelar "midori" ini masih dianggap sebagai salah satu warna derivatif yang berasal daripada biru (atau "ao").

Malangnya, walaupun perkataan "midori" ini telah wujud dan lebih tepat untuk merujuk kepada warna hijau, rata-rata orang Jepun sendiri lebih selesa memanggilnya sebagai "ao".

Ketika lampu isyarat baru diperkenalkan di Jepun, warna hijau telah digunakan sama seperti lampu isyarat di negara-negara lain. Walau bagaimanapun, dalam dokumen rasmi yang digunakan kerajaan, warna hijau ini seringkali dipanggil "ao" dan bukannya "midori".

Para pejuang bahasa telah membantah keputusan kerajaan meneruskan penggunaan perkataan "ao" bagi merujuk warma hijau sebaliknya kerajaan haruslah memanggilnya "midori". Oleh itu, kerajaan akhirnya telah bersetuju untuk berkompromi berkaitan perkara ini.

Pada tahun 1973, kerajaan telah mengumumkan tentang kewajipan penggunaan penggunaan hijau seakan-akan biru pada lampu isyarat. Secara teknikalnya, ianya berwarna hijau tetapi sekali pandang, anda akan melihatnya seperti warna biru dan ini membolehkan kerajaan memanggilnya "ao".

Ia mungkin kedengaran agak pelik tapi bagi kerajaan, penggunaan hijau seakan-akan biru ini membolehkan mereka patuh kepada undang-undang jalan raya antarabangsa yang mewajibkan penggunaan warna hijau tetapi pada masa yang sama memanggilnya "ao" kerana ia masih seakan-akan biru.

Benar, penggunaan perkataan "ao" bagi merujuk kepada warna hijau bukan saja menimbulkan kekeliruan pada warna lampu isyarat sahaja, sebaliknya perkara-perkara lain juga seperti buah-buahan dan tumbuh-tumbuhan.

Sebagai contoh, di kedai buah-buahan anda mungkin akan melihat epal hijau dilabel sebagai "ao-ringo". Jika diterjemahkan, anda akan menyangka ianya bermaksud epal biru. Walau bagaimanapun, ianya bukanlah epal biru sebaliknya hanyalah epal hijau biasa seperti yang anda mudah dapati di pasar raya di Malaysia.

Contoh lain adalah buluh hijau. Dalam bahasa Jepun, ia dipanggil "aodake" dan jika diterjemah secara literal, ianya bermaksud buluh biru. Realitinya, ia hanyalah buluh hijau yang biasa kita lihat.


Bagaimana Pengarah Filem Hollywood Selamatkan Kilang Pesawat Dari Dibom Tentera Jepun

Semasa Perang Dunia Kedua, pembinaan jentera perang merupakan suatu sektor yang amat penting. Ini kerana lebih banyak jentera perang yang dihasilkan, lebih kuat sesuatu pasukan tentera itu. Amerika Syarikat yang mula menjadi kuasa besar semasa Perang Dunia Kedua juga menumpukan perhatian pada penghasilan jentera mereka seperti pesawat pengebom Boeing B-17.

Namun, pembinaan pesawat sebegini sewaktu perang merupakan sesuatu yang sangat berisiko. Pihak musuh tidak kira dari darat, udara mahupun laut akan cuba sedaya upaya untuk menjejaki dan memusnahkan pusat penghasilan jentera perang yang dianggap sebagai ancaman terbesar semasa pergolakan berlaku.

Pada waktu itu, pembinaan sebuah pesawat pengebom B-17 dianggarkan menelan belanja RM 839,500. Jumlah itu ialah sama dengan jumlah RM14.2 juta pada hari ini. Oleh kerana pihak Tentera Amerika Syarikat telah memesan beribu-ribu jumlah pesawat ini, mereka mengambil langkah keselamatan yang rapi dalam memastikan kilang pembuatan Boeing ini selamat daripada dibom oleh pasukan Tentera Udara Jepun.

Antara langkah-langkah yang diambil ialah mengupah pereka set penggambaran Hollywood untuk membina sebuah penempatan palsu di atas kilang pesawat Boeing No.2, siap dengan pelakon yang diupah untuk tinggal di situ. Ini bagi melindungi kawasan kilang itu daripada sebarang potensi serangan udara oleh pihak musuh.

Ini kerana, semasa Perang Dunia Kedua, terdapat peraturan yang melarang sebarang pesawat pengebom daripada terbang di ruangan udara penempatan penduduk. Ia perlu dipatuhi oleh negara-negara yang terlibat agar tidak melakukan sebarang jenayah perang.

Tambahan pula, pangkalan Tentera Laut Amerika Syarikat yang terletak di Honolulu, atau lebih dikenali dengan nama Pearl Harbor yang jaraknya 6,437 km dari Jepun pun berjaya diserang pasukan pengebom berani mati pada tahun 1941, Amerika tidak mahu mengambil sebarang risiko.

Kawasan kejiranan "palsu" itu dibina pada tahun 1942 itu digunakan selama beberapa tahun sehingga perperangan tamat. Pengarah seni syarikat perfileman Metro-Goldwyn-Mayer iaitu John Stewart Detlie orang yang bertanggungjawab bagi menyembunyikan Kilang Boeing No. 2 di Seattle, Amerika Syarikat.

Dia melakukannya dengan menggunakan teknik yang sama digunakan ketika penggambaran filem seperti membangunkan jalan raya, kaki lima, pokok, pagar, kereta dan rumah palsu untuk mengaburi mata pihak penyerang.

Kawasan yang digelar sebagai "Wonderland" oleh penduduk tempatan itu meliputi kawasan seluas 10 hektar. Ketika itu, pembinaan Wonderland merupakan rahsia negara walaupun penduduk berdekatan tahu mengenai penempatan palsu itu. Tiada berita mengenainya ditulis dalam mana-mana akhbar sewaktu perang berlangsung.

Jika dilihat daripada udara, penempatan kecil ini kelihatan seperti sebuah kejiranan yang biasa di Amerika Syarikat. Namun, jika dilihat daripada dekat, anda akan mendapati keadaannya sedikit berbeza. Tingkap rumah dilukis menggunakan cat, daun-daun pada pokok tidak pernah bertukar warna dan kereta tidak bergerak daripada tempatnya diletakkan.

Wonderland dianggarkan mempunyai sekitar 300 pokok palsu, kereta palsu yang diperbuat daripada kayu serta tiga jalan raya utama dengan nama seperti Synthetic Street dan Burlap Boulevard. Kebanyakan rumah yang dibina di situ adalah kosong di dalamnya, kecuali pemancut air keselamatan, sekiranya terjadi sebarang kebakaran.

Walaupun begitu, dua buah rumah di situ direka khas supaya ianya boleh didiami. Kedua-dua buah rumah itu didiami oleh beberapa orang tentera yang mengawal senjata anti pesawat, sebagai langkah berjaga-jaga sekiranya tempat itu dikesan musuh sebagai kilang pembinaan pesawat pengebom.

Orang ramai hadir ketika pertukaran penghasilan pesawat pengebom B-17 kepada B-29, 1945

Pembinaan penempatan palsu itu dianggarkan bernilai sekitar RM4.2 juta pada tahun 1942, secara kasarnya sekitar RM75.5 juta pada hari ini. Di bahagian bawah penempatan palsu itu pula, dianggarkan seramai 30,000 orang pekerja lelaki dan wanita sedang membina lebih kurang 300 pesawat pengebom dalam sebulan, bagi menampung keperluan pertempuran Tentera Amerika melawan pihak Tentera Nazi.

Pesawat jenis Boeing B-17 Flying Fotress itu sahaja telah menjatuhkan sebanyak 640,000 tan bom ke atas Jerman semasa konflik berlaku. Daripada 12,731 pesawat yang dibina, hanya 50 sahaja yang masih berada dalam keadaan sempurna.

Menurut syarikat Boeing, para pekerjanya berupaya untuk menghasilkan purata 12 buah pesawat B-17 setiap hari. Mujur, Wonderland tidak pernah diserang atau dibom oleh pihak musuh. Bandar palsu itu akhirnya dimusnahkan pada tahun 1946, setahun selepas tamatnya Perang Dunia Kedua.


6 Tips Dan Panduan Melancong Yang Kini Tidak Lagi Relevan

Siapa tak suka melancong kan? Selain daripada dapat menambah pengetahuan dengan mengembara ke negara orang, melancong juga mampu menenangkan fikiran yang kusut setelah sekian lama menjalani kehidupan yang sama.

Namun, bagi yang jarang melancong, mereka akan mencari tip-tip pelancongan yang ada bagi memudahkan urusan perjalanan.

Walaupun tip-tip ini banyak membantu, namun tak semua daripadanya boleh diharapkan.

Ini disebabkan terdapat banyak salah faham serta ia mungkin tidak relevan disebabkan oleh peredaran masa dan zaman.

iluminasi.com kongsikan 6 tip pelancongan popular yang tidak lagi relevan.

Mitos ini mungkin ada betulnya ketika zaman 1960-an, ketika mana penerbangan merupakan sesuatu yang agak jarang berbanding hari ini.

Satu ketika dahulu, permintaan terhadap penerbangan biasanya akan meningkat apabila semakin menghampiri tarikh.

Namun hari ini terdapat pelbagai alternatif untuk laluan yang popular bermakna permintaan tidaklah begitu menonjol mengikut destinasi tertentu.

Malah, anda mungkin mendapati bahawa harga di saat-saat akhir dijual pada harga yang lebih murah kerana syarikat penerbangan ingin memenuhkan tempat duduk.

Menurut kajian yang dilakukan baru-baru ini, masa terbaik untuk menempah tiket adalah di antara 7 dan 8 minggu sebelum tarikh tiket.

Udara dalam kapal terbang boleh menyerap setiap kelembapan dari kulit anda seperti gel silika, tetapi ia tidak membuatkan anda jatuh sakit.

Sebenarnya, kapal terbang menghabiskan sejumlah besar tenaga mengepam, menapis, memanaskan, dan menekan udara segar dari luar kabin.

Sesetengah udara sememangnya dikitar semula, tetapi ia melalui pelbagai penapis udara HEPA (udara zarah kecekapan tinggi) yang mengeluarkan bakteria sebelum dipam kembali ke dalam kabin.

Jadi apa yang membuat anda sakit di kapal terbang? Meja dulang, pemegang dalam tandas dan tempat letak kepala yang telah disentuh oleh berpuluh-puluh penumpang sehari, yang mana bukan semua daripada mereka menjaga kebersihan peribadi.

Pelbagai cara pemasaran oleh laman web seperti Trivago, Expedia dan banyak lagi telah menimbulkan salah faham dalam kalangan orang ramai bahawa satu-satunya cara untuk mendapatkan tawaran bilik yang hebat adalah menggunakan penempah pihak ketiga.

Malah, kebanyakan hotel-hotel besar seperti InterContinental dan Wyndham menawarkan kadar jaminan dan menggalakkan para pelanggan untuk menempah secara langsung dengan pihak hotel.

Bukan itu sahaja, banyak hotel juga sering menawarkan diskaun atau tawaran yang mana laman web pihak ketiga tidak tahu dan secara umumnya lebih mudah untuk berurusan secara langsung dengan hotel daripada dengan ejen tempahan.

Di samping itu, pihak hotel yang memberikan upgrade kepada pelanggan (jika layak), bukannya ejen tempahan.

Cuba fikir. Berapa banyak hotel yang anda pernah tinggal di kawasan tempat tinggal anda?

Sama seperti anda tidak tahu selok belok industri pelancongan di bandar anda, para penduduk setempat di mana anda melancong juga tidak tahu akan setiap soalan yang ditanyakan oleh pelancong.

Untuk hotel dan bersiar-siar, adalah lebih baik untuk anda bertanyakan kepada rakan pengembara atau mereka yang "kaki jalan" secara peribadi atau melalui internet.

Untuk mencari arah atau jalan, bertanyakan kepada penduduk tempatan juga mungkin bukan satu idea yang baik kerana mereka mungkin tahu ke mana anda mahu pergi namun halangan bahasa boleh menjadi satu masalah.

Walaubagaimanapun, penduduk tempatan cenderung untuk memberikan cadangan tempat makan yang baik, jadi mungkin anda boleh harapkan mereka dalam hal ini.

Ramai pelancong dan pengembara lebih memilih untuk makan di restoran berbanding untuk berdiri atau makan di tepi jalan.

Tak ada masalah untuk menikmati suasana yang selesa ketika makan namun beranggapan bahawa makanan di restoran lebih sihat dan selamat hanya kerana ia disediakan di dalam dapur yang "betul" adalah tidak tepat sama sekali.

Pertamanya, anda tak tahu pun apa yang berlaku di dalam dapur tersebut kerana anda tak boleh melihat. Jika anda makan di gerai tepi jalan, anda boleh melihat bahan-bahan yang disediakan di hadapan anda.

Dan oleh kerana makanan tepi jalan biasanya digoreng atau dibakar, ia berkemungkinan walaupun ada sesuatu yang tidak elok di dalam bahan-bahan, ia akan sudah lama lenyap daripada makanan anda.

Sebenarnya, jet lag bukanlah berpunca daripada keletihan tetapi merupakan hasil daripada perubahan besar pada longitud. Irama sirkadian dalam badan anda yang mana mengatur bila anda makan dan tidur, ditabdir oleh siang dan malam.

Dan apabila anda mengembara jauh, seperti dari timur ke barat, "jam badan" anda akan berterabur. Percubaan untuk menetapkan semula kitaran siang dan malam di destinasi anda menghasilkan perasaan jet lag.

Tidur di dalam kapal terbang adalah idea yang bijak jika waktu destinasi anda adalah waktu malam.


8 Penyakit "Rare" dan Pelik yang Tiada Penawar

Saban tahun, terdapat peningkatan drastik dalam dunia perubatan. Para doktor sering menerbitkan laporan luar biasa mengenai kes pesakit-pesakit mereka yang menghidap pelbagai penyakit "rare" dan menarik. Ada antara penyakit ini sangat pelik kerana tiada penawar, tiada ubat dan tiada cara yang boleh mengubati dan menyembuhkannya. Anda mungkin terkejut dengan beberapa penyakit dalam senarai yang kami ingin kongsikan bersama ini.

Penyakit ini merupakan sindrom metabolik yang disebabkan oleh perkumuhan trimethylamine yang abnormal. Trimethylamine berasal dari pencernaan bakteria usus makanan yang kaya dengan kolin dan karnitin, biasanya dioksidakan oleh hati.

Proses pengoksidaan trimethylamine yang terganggu dianggap sebagai penyebab sindrom Fish Odor ini menyebabkan pesakit sentiasa berbau seperti ikan busuk pada nafas, air kencing, peluh, air liur dan rembesan vagina. Makanan tertentu yang kaya dengan kolin seperti daging, ikan salmon, kacang dan pelbagai lagi boleh memburukkan lagi keadaan pesakit.

Pernah terjadi beberapa kes di mana pesakit yang menderita sindrom ini telah ditahan oleh pihak berkuasa untuk menjalani ujian penafasan dan kemudiannya mendapati alkohol dalam badan mereka melebihi had yang dibenarkan, walaupun mereka tidak pernah minum minuman keras.

Ini kerana pesakit sindrom ini mempunyai sejenis ragi atau yiss (saccharomyces cerevisiae) yang terdapat dalam perut dan usus mereka serta menghasilkan etanol secara penapaian dalam perut. Disebabkan perkara ini, pesakit boleh menjadi mabuk walaupun tidak mengambil minuman keras. Keadaan ini biasanya berlaku kepada pesakit selepas mereka menjamah makanan yang kaya dengan karbohidrat.

Setakat ini, hanya ada satu pesakit sahaja yang dilaporkan menghidapi penyakit ini di seluruh dunia. Dia adalah Bojana Danilovic, seorang wanita berusia 33 tahun dari Serbia yang melihat dunia secara terbalik, setiap masa. Dia menggunakan monitor komputer secara terbalik di pejabatnya, menonton TV secara terbalik di rumahnya serta membaca dan menulis secara terbalik.

Pakar perubatan berpendapat bahawa Danilovic mengalami keadaan neurologi yang aneh, walaupun secara teknikalnya dia melihat dunia secara biasa, namun otaknya membalikkan segala paparan semasa menafsirkan maklumat itu. Tiada siapa yang boleh memberikan jawapan secara tepat bagaimana ia mempengaruhi seseorang pesakit itu. Bagi Danilovic, ia sudah menjadi perkara normal.

Sindrom ini merujuk kepada perubahan warna rambut kepada warna putih dalam waktu yang singkat disebabkan keadaan emosi yang melampau, mendapat berita mengejutkan, melalui trauma atau kerja keras. Rambut yang bertukar menjadi putih itu mungkin akan kembali menjadi warna asal atau sebaliknya.

Istilah ini dicipta berdasarkan Ratu Perancis yang terakhir iaitu Marie Antoinette sebelum berlakunya Revolusi Perancis. Ratu itu dikatakan telah bertukar warna rambutnya pada tiga kejadian yang berbeza. Namun, pakar percaya ia mungkin berlaku disebabkan keadaan yang dinamakan Alopecia areata, genetik keturunan atau perubahan hormon.

Sindrom ini adalah keadaan genetik kompleks yang memberi kesan kepada banyak bahagian badan. Sekiranya terjadi pada bayi, keadaan ini menyebabkan otot menjadi lemah (hipotonia), kesulitan makan, pertumbuhan yang lemah dan perkembangan yang lambat.

Namun, sekiranya ia bermula semasa zaman kanak-kanak, individu itu akan mempunyai selera makan yang tidak dapat dikawal, membawa kepada makan berlebihan kronik (hyperphagia) dan obesiti. Pesakit sindrom ini akan sentiasa berasa lapar sepanjang masa dan ingin makan secara berterusan walaupun sebenarnya sudah kenyang.

Penyakit Dancing Mania ini juga dikenali dengan nama Dancing Syndrome atau St Vitus Dance. Penyakit seakan wabak misteri yang belum terungkai ini dicatatkan dalam sejarah berlaku pada abad ke-14 dan ke-17 di Eropah, bermula di Aachen, Jerman pada tahun 1518.

Beribu-ribu orang dilaporkan keluar dari rumah mereka dan mula menari sehingga kehabisan tenaga. Malah, sesetengah daripada mereka patah tulang rusuk akibat terlalu banyak menari, manakala yang lain pula ada yang terhenti jantungnya akibat terlalu penat dan meninggal dunia.

Pada waktu itu, pihak gereja mengganggap mereka yang terkena penyakit ini sebenarnya dirasuk roh jahat. Di Itali pula, pakar perubatan berpendapat ia berpunca daripada gigitan sejenis labah-labah. Bagi pengkaji moden pula, mereka berpendapat ia adalah sejenis kulat yang menjangkiti tanaman rye, sejenis tanaman seperti gandum dan barli yang sering digunakan penduduk Eropah. Semua teori ini masih belum dibuktikan 100% benar.

Pesakit yang menghidapi penyakit ini boleh dianggap bertuah atau malang pada masa yang sama. Ini kerana mereka yang menghidapi penyakit ini tidak mempunyai deria rasa sakit sama sekali. Kami pernah menulis artikel mengenai sebuah keluarga yang merupakan satu-satunya keluarga yang menghidap penyakit ini di dunia.

Oleh disebabkan penyakit ini begitu "rare", ia diberi nama sempena nama keluarga itu iaitu Marsili. Ahli keluarga Marsili yang menghidapi penyakit ini tidak menyedari ketika mereka mengalami kecederaan seperti patah tulang, melecur atau terseliuh dan meneruskan aktiviti seperti biasa sehinggalah keadaan fizikal membengkak atau berubah warna.

Sindrom Mayat Berjalan ini adalah penyakit mental yang sangat jarang berlaku. Penghidap biasanya merasakan seakan-akan sebuah khayalan bahawa dia atau tubuhnya telah mati. Ia berlaku kepada pesakit yang mengalami kemurungan teruk atau beberapa gangguan psikotik yang lain.

Sindrom ini juga dikenali sebagai Cotard Delusion atau Nihilistik Delusion. Salah satu punca yang dikenalpasti ialah kegagalan sesetengah kawasan otak berfungsi dengan betul. Pesakit juga akan merasakan tidak mempunyai kaitan dengan sebarang emosi. Paling teruk ialah penyakit ini boleh mendorong penghidapnya sehingga membunuh diri.


7 Kes Kelahiran Kembar Paling Banyak Dan Paling Unik Di Dunia

Ramai yang sangat teruja jika terjumpa dengan pasangan kembar Siam, kembar seiras ataupun apa jenis kembar pun. Ini kerana kembar dilihatkan sebagai sesuatu yang luar biasa, walaupun ia kerap berlaku.

Lebih membuatkan kita terkejut dan teruja, jika terserempak dengan kembar lebih daripada dua orang. Di Brazil terdapat sebuah bandar yang diberikan gelaran "Tanah Kembar".

Di bandar ini, setiap 1 daripada 10 kelahiran adalah kelahiran kembar atau berganda sehinggakan orang-orang di bandar ini bergurau bahawa seluruh bandar tersebut berada di bawah jagaan Malaikat Kematian Nazi.

Dengan itu, iluminasi.com kongsikan 7 kes kelahiran berganda yang paling unik dan menarik.

Karen Jepp melahirkan empat bayi perempuan dan kesemua daripada mereka adalah kembar seiras.

Ia adalah salah satu kes paling jarang berlaku di mana semua quadruplets adalah seiras.

Bayi-bayi tersebut dilahirkan dua bulan pramatang namun tiada seorang pun yang mengalami masalah kesihatan dan kini membesar dengan sihat.

Kes pertama yang melibatkan kelahiran quintuplet di mana kesemua yang dilahirkan kekal hidup dalam peringkat bayi ialah quintuplet Dionne pada tahun 1934.

Mereka dilahirkan secara pramatang, seperti situasi dalam hampir semua kes kelahiran berganda dan kerajaan mengambil kembar ini dalam jagaan mereka.

Ini dilakukan terutamanya supaya bayi-bayi ini tidak dieksploitasi. Bayi-bayi perempuan itu diserahkan kembali kepada ibu bapa mereka pada usia sembilan tahun.

Malangnya, mereka tidak dapat merasakan ikatan kekeluargaan dengan ibu bapa kandung mereka. Hanya dua daripada kembar ini masih hidup, Annette dan Cécile yang kini berusia 84 tahun dan menetap di Kanada.

Fakta yang paling menarik mengenai set quintuplets ini adalah bahawa mereka adalah kembar quintuplet yang paling tua di dunia.

Apabila bayi-bayi ini dilahirkan, ibu bapa mereka cuba menyembunyikan mereka dari pelbagai publisiti yang juga menjadi sebab mengapa setiap bayi didaftarkan di daerah yang berbeza.

Quintuplets ini dilahirkan pada tahun 1943 di Argentina dan kini berusia 64 tahun.

Kembar sextuplet Dilley merupakan kembar 6 sihat dan bertahan hidup yang pertama dilahirkan di Amerika Syarikat.

Pada mulanya, para doktor hanya mendapati bahawa terdapat 5 degupan jantung sahaja dan langsung tidak tahu bahawa terdapat seorang lagi bayi di dalam rahim ibu.

Bayi terakhir dilahirkan dengan cara pembedahan. Kesemua bayi-bayi tersebut membesar dengan sihat dan masih hidup hingga kini.

Pernah tak anda menonton rancangan "John and Kate plus 8?". Ia merupakan rancangan TV realiti berdasarkan sebuah keluarga dengan 10 ahli keluarga.

Kate Gosselin hanya hamil 2 kali seumur hidupnya, dan ia sudah cukup baginya. Pada tahun 2000, Kate dikurniakan sepasang bayi perempuan.

Dia sekali lagi dikurniakan pasangan kembar 4 tahun kemudian pada tahun 2004. Namun, ia agak berbeza kali ini kerana pasangan kembar ini bukanlah 2 bayi, sebaliknya 6 bayi kembar.

Ketika melahirkan, Kate dikelilingi kira-kira 50 orang doktor untuk menyambut bayi-bayinya.

Gambar di atas menunjukkan keluarga septuplets pertama yang masih hidup. Kesemua daripada mereka ini dilahirkan pada tahun 1997 dan merupakan hasil dari ubat kesuburan yang membantu ibunya hamil atau boleh dikatakan terlebih hamil.

Keluarga ini tidak berselindung anak-anak mereka dari publisiti sepenuhnya dan ini membolehkan laporan tentang perkembangan mereka dapat dilakukan pada setiap kali ulang tahun mereka.

Perlu diingat bahawa dua daripada kembar ini mempunyai penyakit cerebral palsy dan kesemua mereka dilahirkan ke dunia pra-matang selama 9 minggu.

Mungkin anda tak tahu bahawa terdapat beberapa kes di dunia sahaja yang melibatkan kelahiran octuplet yang berjaya. Kelahiran octuplet pertama yang berjaya di Amerika Syarikat adalah daripada pasangan di Texas.

Puan Chukwu melahirkan bayi perempuan yang merupakan bayi sulung, pada 15 Disember 1998. Doktor berjaya melambatkan kelahiran baki 7 bayi lagi selama 12 hari.

Bayi yang paling kecil di antara semua bayi adalah bayi bongsu, yang hanya seberat 290 gram sahaja. Malangnya, bayi ini meninggal dunia, namun 5 bayi perempuan dan 2 bayi lelaki yang lain menjalani kehidupan yang sihat dan sempurna.


8 Tanda-Tanda Badan Anda Kekurangan Vitamin D

Vitamin D adalah vitamin larut lemak yang sangat mempengaruhi sistem badan kita daripada memastikan bekalan kalsium ke tulang kita sehinggalah menguatkan sistem imun tubuh badan.

Biasanya, kita akan mendapatkan vitamin ini melalui pemakanan, suplemen, dan sinar matahari.

Namun, apabila berlaku masalah dan anda mengalami kekurangan vitamin D, sistem badan anda mungkin akan turut bermasalah. iluminasi.com kongsikan 8 tanda badan anda mengalami masalah kekurangan vitamin D.

Terdapat pelbagai gejala yang boleh menunjukkan bahawa paras vitamin D anda rendah. Sastera saintifik menggambarkan bahawa berpeluh dengan kadar yang berlebihan pada bayi merupakan salah satu tanda awal kekurangan vitamin ini.

Salah satu gejala kurangnya kekurangan vitamin D pada orang dewasa adalah berpeluh pada bahagian kepala yang berlebihan berbanding dengan seluruh tubuh.

Jika kepala anda berpeluh dengan begitu banyak, ini mungkin berkaitan dengan kekurangan vitamin D dalam tubuh anda dan anda mungkin perlu berunding dengan doktor anda.

Kekurangan vitamin D boleh menjejaskan keupayaan tubuh untuk menempatkan kalsium ke dalam tisu tulang, yang boleh menyebabkan osteomalacia atau kelemahan tulang.

Kekurangan vitamin D boleh dikaitkan dengan pelbagai kesakitan muskuloskeletal, khususnya dengan sakit tulang tibial dan sensitif terhadap kesakitan.

Disyorkan untuk memastikan pengambilan harian Vitamin D yang diperlukan untuk mengelakkan sakit tulang, retak tulang dan penyakit yang berkaitan seperti osteoporosis.

Vitamin D tidak hanya memberi kesan kepada tulang tetapi juga otot pada badan kita.

Kekurangan vitamin ini boleh menyebabkan sakit otot yang teruk, kelemahan, mengurangkan jisim otot dan pemulihan otot yang lemah selepas aktiviti fizikal yang kuat.

Tahap vitamin D yang rendah juga boleh menyebabkan sakit kronik yang meluas dalam tubuh, yang merupakan salah satu gejala utama fibromyalgia, gangguan yang dicirikan oleh kesakitan musculoskeletal yang disertai dengan masalah keletihan, tidur, ingatan dan mood.

Vitamin D memainkan peranan besar dalam menyokong sistem imun dalam badan manusia. Doktor mula menggunakan vitamin ini untuk merawat jangkitan sejak dahulu lagi sebelum kewujudan antibiotik.

Sebagai contoh, pesakit batuk kering dihantar ke sanatorium (hospital untuk pesakit kronik zaman dulu) di mana mereka didedahkan kepada sinar matahari yang, sebagaimana yang difikirkan oleh doktor dapat secara langsung membunuh jangkitan tersebut.

Oleh itu, jika anda mengalami jangkitan virus yang kerap, paras vitamin D yang rendah mungkin menjadi sebabnya.

Kita sering cenderung untuk mengaitkan keletihan dan keletihan dengan gaya hidup yang sibuk atau kurang tidur.

Walau bagaimanapun, kekurangan vitamin D dalam tubuh juga mungkin boleh menjadi penyebabnya.

Satu kajian yang memerhatikan kesan suplemen vitamin D pada pesakit yang mengalami keletihan menunjukkan pengurangan gejala keletihan yang ketara selepas tahap normalisasi vitamin D.

Satu kajian menunjukkan bahawa pengambilan suplemen vitamin D selama 12 minggu mengakibatkan pengurangan luka yang ketara di kalangan pesakit dengan ulser kaki diabetik.

Para saintis percaya bahawa vitamin D mempunyai kesan positif untuk menstabilkan kadar glukosa dan kolesterol darah pada pesakit yang sedang berada dalam kajian.

Jika luka anda sembuh dengan perlahan (terutamanya jika anda menghidap diabetes), perhatikan tahap vitamin ini dalam tubuh anda.

Terdapat banyak faktor yang boleh mencetuskan keguguran rambut dan kekurangan vitamin D adalah salah satu daripadanya.

Kekurangan vitamin ini boleh menyebabkan proses kitaran rambut terjejas, rambut menipis dan kehilangan rambut.

Vitamin D memainkan peranan penting dalam proses pertumbuhan rambut pada titik asal rambut dan boleh digunakan sebagai suplemen yang bertujuan untuk rawatan keguguran rambut.

Vitamin D adalah vitamin unik yang mempengaruhi banyak bahagian badan kita, termasuk otak.

Selepas vitamin dimakan oleh makanan atau disintesis dalam kulit kita, ia mengeluarkan neurotransmitter seperti dopamin dan serotonin yang mempengaruhi fungsi otak.

Menurut saintis, kekurangan vitamin D boleh menyebabkan kebimbangan, kemurungan dan juga boleh dikaitkan dengan penyakit mental termasuk skizofrenia.

Jika anda mempunyai tanda-tanda kekurangan vitamin D, dinasihatkan agar anda merujuk kepada doktor anda yang akan menilai paras vitamin ini dalam tubuh anda dan menetapkan dos vitamin D yang diperlukan.


6 Pakaian Seragam Tentera Paling Pelik Dan Rare Di Dunia

Perarakan tentera dianggap sebagai peristiwa penting yang digunakan oleh mana-mana tentera untuk menunjukkan keupayaan dan kemahiran mereka.

Semasa perarakan ini, mereka memakai pakaian seragam khas dan berbaris dalam formasi yang menarik perhatian penonton.

Acara-acara ini merupakan peluang yang baik untuk menunjukkan sejarah dan budaya negara tertentu. Pakaian tentera adalah sejenis pakaian seragam bagi memudahkan pengenalan dan pengecaman.

Memakai pakaian seragam adalah suatu kemestian. Memilih pakaian seragam tertentu bukanlah satu kerja yang mudah untuk mana-mana negara.

Walau bagaimanapun, perkara yang paling penting tentang pakaian seragam mana-mana pasukan tentera adalah ia kelihatan tegas dan gagah.

Akan tetapi, terdapat beberapa tentera dengan pakaian seragam yang sangat unik dan pelik. iluminasi.com kongsikan 6 pasukan tentera dengan pakaian seragam paling pelik dan rare.

Pada tahun 1570-an, Raja Stephen Bathory telah memperkenalkan hussar (ahli kelas berkuda ringan, yang berasal dari Eropah Tengah semasa abad ke-15 dan ke-16) ke dalam ketenteraan Poland-Lithuania.

Hussar menggunakan senjata seperti tukul perang, szabla saber dan satu atau dua pistol wheellock dalam sarung pelana.

Pakaian seragam ini sangat berbeza dan unik berbanding pakaian tentera biasa kerana mempunyai sayap.

Ia merupakan rangka kayu yang dipasangkan pada bahu tentera berkuda dan ia dilengkapi dengan bulu.

French Foreign Legion Pioneers adalah sayap perkhidmatan tentera dalam pasukan ketenteraan Perancis.

Ia ditubuhkan pada tahun 1831 dan dikhaskan untuk warga asing yang mahu berkhidmat sebagai tentera Perancis.

Perkataan "sapper" atau "pioneer" bermakna tentera yang terlibat dalam misi kejuruteraan tentera.

Sapper dicirikan oleh janggut yang lebat, apron kulit dan kapak.

Sekali pandang anda mungkin beranggapan mereka ini adalah badut atau pekerja di tapak pesta.

Namun sebenarnya mereka ini adalah tentera-tentera yang bertanggungjawab untuk melindungi Pope.

Pakaian seragam ini sangat menarik dan unik kerana warna tradisional Medici biru, merah dan kuning, kolar putih serta sarung tangan.

Pope Francis berkata, "di sebalik setiap pakaian seragam, terdapat orang yang sebenar: dengan keluarga dan tanah air, dengan keperibadian dan kepekaan, dengan hasrat dan rancangan hidup."

Sut ghillie adalah sejenis pakaian yang menjadikan tentera kelihatan seperti longgokan dedaunan yang sangat berat.

Ia digunakan oleh penembak tepat atau jurugambar alam sebagai cara untuk menyembunyikan diri mereka dari musuh atau sasaran yang ingin mereka buru

Melihatkan tentera memakai sut ini sudah dirasakan seperti beban, namun ia belum cukup dahsyat. Suhu di dalam sut ini boleh mencapai 50°C.

Nampak seperti penari, tetapi ia adalah pakaian seragam Evzones. Evzones adalah nama bagi infantri ringan dan unit gunung Tentera Yunani.

Kini, nama ini diberikan kepada Pengawal Presiden. Mereka juga dikenali sebagai Tsoliades dan mempunyai pakaian seragam yang sangat unik.

Item luar biasa dalam pakaian terkenal ini dikenali sebagai fustanella iaitu skirt putih dan juga dilengkapi dengan pom-pom pada kasut mereka.

Melihatkan pakaian seragam ini membuatkan anda rasa seperti di zaman silam.

Pengawal Diraja Korea Selatan adalah antara salah satu unit paling berani di seluruh dunia kerana mereka mampu menangani misi yang tersangat kompleks.

Pakaian seragam mereka kelihatan seperti zaman dinasti lama, yang terdiri daripada jubah kuning, seluar putih dan topi yang tinggi.


5 Berita Penting Dunia Yang Perlu Anda Tahu Minggu Ini (24 November 2018)

Kami tahu dalam zaman penuh informasi, kadangkala ada banyak berita yang mudah saja untuk terlepas daripada pandangan kita.

Jadi di sini kami kumpulkan lima berita meliputi lima topik berbeza iaitu dunia, ekonomi, sains, nasional dan juga Islam untuk memastikan anda pembaca Iluminasi dapat mengikuti berita-berita ini dengan mudah.

Berikut adalah berita-berita menarik yang dapat kami kongsikan untuk anda minggu ini.

Dalam siasatan yang telah dilakukan oleh pihak CIA, mereka membuat kesimpulan berdasarkan semua maklumat yang ada bahawa insiden pembunuhan melibatkan Jamal Kashoggi, seorang jurnalis kelahiran Arab Saudi sebenarnya dilakukan atas arahan Putera Mohammed Salman sendiri.

Pendedahan itu sekaligus menyukarkan proses perdamaian yang sedang diusahakan di antara Amerika Syarikat, Turki dan juga Arab Saudi. Bukti yang diperolehi CIA menunjukkan wujud rakaman perbualan di antara Putera Mohammed memberikan arahan pembunuhan dilakukan secepat mungkin.

Ketika ini, 21 orang ejen Arab Saudi yang dipercayai terlibat telah ditahan, dengan lima daripadanya dijangka bakal berdepan hukuman mati.

Dalam persidangan kemuncak negara-negara Asean, Tun Dr. Mahathir Mohamad secara terbuka mempersoalkan keperluan kerajaan Australia merancang untuk memindahkan pejabat kedutaan mereka ke Jerusalem.

Teguran ikhlas itu yang disuarakan kepada Perdana Menteri Australia sendiri, Scott Morrison mempertikaikan adakah Australia secara tak langsung sebenarnya mengiktiraf Jerusalem sebagai ibu negara Israel, menyamakan sokongan tidak rasmi itu seperti membenarkan insiden keganasan yang dilakukan ke atas penduduk Palestin berleluasa. Kerajaan Australia akan membuat keputusan pada bulan Disember kelak. (rujukan)

Dalam tempoh seminggu, nilai matawang digital BitCoin telah turun mendadak sehingga mencapai paras RM17,704 - susut hampir 1/3 nilai asalnya sebelum itu. Proses menjanan BitCoin, yang banyak dilakukan oleh perusahaan besar dan individu-individu yang melabur, mula tertekan disebabkan penurunan ketara itu.

Salah sebuah firma BitCoin terbesar dunia, Giga Watt terpaksa melakukan permohonan status bankrap berikutan kegagalan mereka untuk menanggung hutang yang dianggarkan mencecah lebih RM32 juta, disebabkan penurunan itu. Kos operasi yang memerlukan perbelanjaan elektrik tinggi menjadi punca utama.

Setakat ini firma-firma penjana BitCoin di China berada dalam keadaan kurang terkesan disebabkan penurunan nilai, dibantu oleh kos elektrik yang rendah di sana. Bagaimanapun, sudah mula kedengaran laporan beberapa firma terpaksa menghentikan operasi sebesar 20,000 unit penjana disebabkan keuntungan yang turun terlalu banyak.

Walaupun begitu, penganalisa berpendapat harga BitCoin yang sering diperkatakan ini bakal menampakkan kenaikan semula bermula tahun hadapan. Berapa kenaikannya? Tidak dapat dijangka buat masa sekarang. (rujukan)

Kami sudah melaporkan bagaimana kerajaan China sedang dalam perancangan mahu membina 'bulan tiruan' bagi mengurangkan kos elektrik negara mereka pada waktu malam.

Pada 15 November 2018, sekumpulan saintis dan penyelidik daripada China Institute of Plasma Physics mengumumkan kejayaan mereka membina sebuah sistem yang dinamakan Experimental Advanced Superconducting Tokamak atau EAST yang mampu mencapai suhu 100 juta darjah celcius. Sekiranya dibandingkan dengan matahari, EAST enam kali lebih panas berbandingnya yang 'hanya' mampu mencapai 15 juta darja celcius.

Dengan menggunakan teknologi gabungan nuklear dan sejenis alat yang digelarkan Tokamak, sebuah alat yang dibina khas untuk melakukan proses yang sama seperti apa yang berlaku pada matahari - proses yang dilakukan adalah berlawanan dengan teknologi nuklear yang sedia ada sekarang kerana reaktor tersebut melakukan penggabungan (fusion) berbanding pemecahan (fission).

Ini merendahkan risiko berlakunya kes-kes letupan nuklear seperti banyak yang telah berlaku sebelum ini. (rujukan)

Kerajaan Malaysia menerusi kementerian yang terlibat, telah pun mengumumkan penetapan untuk semua pengusaha bas ekspress perlu memasangkan tali pinggang keselamatan, pada semua unit bas yang baru.

Ini adalah satu langkah yang penulis rasakan sangat perlu, memandangkan agak tidak logik jugalah kereta yang menempatkan lima orang di dalamnya memerlukan tali pinggang, sementara bas pula tidak ada. Syarat baru ini akan dimulakan pada tahun 2020.

Dalam satu kenyataan lain, kementerian kesihatan juga mengumumkan bahawa rokok jenis elektronik atau vape dan juga peralatan shisha yang menjadi kegilaan anak muda negara kita, turut sama dilarang untuk digunakan dalam semua premis makanan, berkuatkuasa tahun depan. Kami menyambut baik langkah ini dan berterima kasih kepada Kementerian Kesihatan kerana memperkenalkan peraturan ini, yang sepatutnya diperkenalkan sejak sekian lama.


8 Produk Paling Aneh Barangkali Disasarkan Kepada Konsumer Cetek Akal

Ada kalanya sesuatu produk itu hanya dengan sekilas pandang, mampu membuatkan kita tertanya-tanya "wow! Kenapa tak pernah lagi ada orang terfikir nak cipta benda ni?"

Ada sesetengah produk lain pula tidak layak menerima reaksi serupa, malahan memerlukan pemikiran yang amat dalam untuk memahami kenapa produk itu dicipta. Apa yang lebih membingungkan, bagaimana pengeluar produk itu terlalu yakin dengan produk mereka sehinggakan mereka berani memasarkannya untuk dibeli orang ramai.

Pernah dengar produk-produk yang layak dikatakan 'tak ada guna' seperti ini? Berikut adalah enam produk yang mampu membuatkan penulis tertanya-tanya - berapa serius sebenarnya pengeluar produk ni meniaga?

Adakah anda seorang yang gemar bersukan? Jika ya, pasti anda tahu salah satu aktiviti paling mencabar untuk bersenam adalah melakukan lompat tali. Fuh! Memang mencabar aktiviti ini kerana ia memerlukan koordinasi di antara tangan dengan kaki yang sangat tepat.

Untuk menyelesaikan masalah yang dihadapi mereka yang sukar untuk lompat tali, pengeluar Jumpsnap mengambil keputusan membuang tali yang menjadi penghalang orang ramai dan menjualnya pada orang ramai.

Salah satu masalah yang dihadapi oleh ramai orang ketika hujan, adalah kasut yang basah disebabkan hujan yang turun. Jadi sebuah syarikat dari Jepun cuba menyelesaikan masalah itu dengan mencipta payung kecil yang boleh dipasangkan pada bahagian depan kasut anda untuk mengelakkannya basah.

Setelah dipasangkan, kasut yang anda sayangi sudah tentulah tidak lagi akan kena hujan serta kekal kering - melainkan angin sangat kuat menolak air hujan kepada kasut anda atau lapisan air yang berada di tanah, terpercik mengena kasut. Sekurang-kurangnya, kasut anda tak kena hujan dari atas.

Kami tidak tahu sama ada produk ini dikeluarkan sebagai satu bahan lawak bagi mereka yang mudah terpedaya atau pengeluarnya benar-benar percaya DVD perlu diputar semula selepas dimainkan.

Kita tahu salah satu halangan untuk kaum wanita dalam melakukan aktiviti lasak, adalah berikutan saiz buah dada yang kerap kali menjadi penghalang. Masalah sama turut dihadapi golongan lelaki yang menghadapi masalah lemak berlebihan, sehingga mempunyai 'buah dada' mereka sendiri.

Atas masalah inilah, sebuah syarikat dari Jepun bernama Wish Room mengeluarkan siri baju dalam khas untuk lelaki, yang memerlukan sokongan pada 'payudada' mereka. Sekiranya anda merasakan produk ini boleh membantu anda, apa salahnya anda mencuba? Kami janji kami takkan kata apa-apa.

Salah satu rekaan terbaru yang dilancarkan, kasut ini diperbuat oleh gergasi kejuruteraan dunia, syarikat Denso dari Jepun. Ya, Denso. Besar kemungkinan sistem pendingin hawa kenderaan anda diperbuat oleh syarikat ini.

Kasut ini yang masih lagi dalam proses prototaip mampu menyedut habuk yang ada, setiap kali tapak kasutnya ditekankan ke tanah. Buat masa sekarang, habuk yang dikumpulkan tidak mampu dikeluarkan lagi tetapi harapnya di masa akan datang Denso boleh mencari jalan untuk membolehkan habuk dibuang. Bersihlah jalan kita selepas ni kalau semua orang menggunakannya. (rujukan)

Ada masanya ekoran mesyuarat yang terlalu panjang, kopi dan teh pun dah habis namun anda tidak dibenarkan keluar kerana perbincangan sedang berjalan. Tekak yang dahaga sudah tidak tahan lagi jadi apa boleh anda buat untuk menghilangkan dahaga anda?

Itulah agaknya yang difikirkan pencipta produk 'FlaskTie' di mana tali leher yang anda pakai, sebenarnya menyimpan uncang yang mampu menampung 235ml air di dalamnya. Dengan 'FlaskTie,' anda tidak lagi perlu risau dahaga semasa bekerja. Yang lebih penting, anda kelihatan tampan memakainya.

Anda kerap kentut? Selalu takut orang lain terbau kentut anda? Sebuah syarikat bernama Shreddies mengeluarkan produk yang sangat sesuai untuk anda.

Semua produk Shreddies datang dengan sistem penapis karbon yang mampu memerangkap bau busuk kentut, yang akan dineutralisasikan apabila pakaian itu dibasuh. Sistem penapis karbon itu mempunyai jangka hayat di antara 2 ke 3 tahun sebelum seluruh pakaian itu perlu digantikan.

Mereka cukup yakin dengan kemampuan produk mereka sehingga tidak segan silu untuk menggunakan slogan 'kentutlah dengan yakin' untuk mereka yang menggunakannya.

Bagi peminat sukan golf, salah satu masalah yang kerap melanda mereka adalah tempoh permainan yang panjang serta perlu berada agak jauh daripada fasiliti yang disediakan. Rasa ingin terkencing pasti menyerang ketika sedang bermain namun takkanlah nak kencing di tepi pokok begitu saja pula kan?

Uro Club dicipta untuk menyelesaikan masalah ini. Direka agar menyerupai sebatang kayu golf, Uro Club mempunyai tangki air di dalamnya dan bahagian atasnya boleh dibuka untuk pemain boleh menunaikan hajat, sambil kelihatan seperti sedang berlatih untuk pukulan berikutnya.

Kami pasti produk ini hanya sesuai untuk pemain golf lelaki sahaja kerana agak mustahil pemain wanita mampu menggunakan produk ini.


7 Kebaikan Penggunaan Senjata Nuklear

Kini dunia kita dilengkapi dengan teknologi nuklear yang sangat canggih. Namun ia biasanya disalahgunakan dengan negaa yang mempunyai bom nuklear yang lebih banyak dan besar beranggapan bahawa mereka lebih berkuasa daripada yang lain.

Ini kerana mereka yakin boleh menukarkan sebuah bandar kepada longgokan debu dalam sekelip mata. Ya, bila bercakap mengenai teknologi dan senjata nuklear, tiada apa yang bermain di fikiran kita melainkan serangan dan peperangan.

Namun, sebenarnya terdapat pelbagai kegunaan yang positif dan aman boleh dieksploitasikan daripada teknologi ini. iluminasi.com kongsikan 7 penggunaan teknologi nuklear yang memberikan kebaikan.

Idea pertama yang menakjubkan dalam senarai penggunaan teknologi nuklear secara aman adalah dengan menggunakan bom, hulu peledak atau sebarang jenis bahan letupan nuklear dimiliki untuk membuat lubang besar di dalam tanah.

Senjata nuklear telah membuktikan keupayaan untuk melakukan perkara ini untuk menghasilkan lubang yang besar dengan mudah, senjata nuklear adalah yang paling tepat.

Bukan sahaja ia akan menjimatkan tenaga manusia dan masa, ia sebenarnya lebih efisyen.

Lubang-lubang ini boleh digunakan untuk perlombongan sama ada untuk petroleum atau mineral atau arang batu, dapat membantu menghasilkan takungan.

Kebanyakan para ilmuwan menegaskan idea ini adalah sangat bagus untuk menghasilkan terusan baru.

Kita semua menyedari bahawa gas asli terperangkap dalam batuan dan penggunaan bom dan teknologi nuklear sebenarnya boleh membantu batu-batu menjadi lebih telap, iaitu membenarkan cecair atau gas melaluinya..

Percubaan seperti ini telah dilakukan pada tahun 1960-an di mana batu-batu itu disasarkan secara berkala melalui letupan nuklear supaya gas terperangkap di dalamnya dapat dibebaskan.

Eksperimen-eksperimen ini sangat berjaya dan oleh itu dapat digunakan dengan selamat sekarang, terutama ketika kita memiliki lebih banyak tenaga nuklear dan lebih banyak keperluan terhadap gas semulajadi sebagai sumber.

Letupan nuklear boleh digunakan untuk melupuskan sisa nuklear sendiri. Apa yang boleh kita lakukan adalah menghasilkan rongga besar dengan ledakan nuklear dan kemudian membuang semua sisa-sisa nuklear ke dalamnya.

Sisa-sisa tersebut akan menjadi panas, mendidih, kering dan kemudian cair sehingga membentuk struktur seperti bebola batu.

Idea ini dibentangkan pada tahun 1973 dan ia kelihatan sangat menarik dengan kos yang sangat efisyen.

Cadangan seterusnya terhadap penggunaan teknologi nuklear secara damai telah ditunjukkan dalam filem dan secara besar-besaran.

Jika, dunia mungkin akan berakhir akibat daripada asteroid gergasi yang menuju ke arah Bumi, jadi mungkin kita boleh melakukan usaha terakhir dan menghancurkannya menggunakan senjata nukler.

Sudah tentu hasilnya sukar untuk digambarkan namun ia merupakan sesuatu yang tidak mustahil untuk dilakukan jika berada dalam keadaaan terdesak dan darurat.

Ini mungkin pelik tetapi sebenarnya ia merupakan idea yang bagus. Sebelum itu, kita perlu terlebih dahulu membuat perjanjian bahawa tiada negara di dunia ini akan menggunakan senjata nuklear.

Sekiranya perjanjian tidak berhasil dan negara-negara sedan bergelut dalam peperangan, maka tidak ada penawaran damai yang lebih baik daripada kepala peledak nuklear.

Pihak lawan akan merasa kurang terancam dan kawalan dunia akan dikembalikan semula. Ini juga akan menghasilkan banyak tenaga positif dan juga menjadi isyarat besar di seluruh dunia.

Idea seterusnya mengenai penggunaan bom nuklear secara aman adalah melibatkan konsep yang dikenali sebagai konsep "gift economy".

Bagi mereka yang tidak mengetahui sepenuhnya tentang konsep itu, ia secara asasnya memerlukan kitaran bekalan dan permintaan harus berfungsi menggunakan sistem hadiah.

Oleh itu, jika negara-negara maju mempunyai sesuatu yang benar-benar disukai oleh negara-negara membangun, maka mereka yang maju akan memberi hadiah untuk meningkatkan semangat negara-negara mundur dan membangun.

Bayangkan mana negara-negara nuklear yang besar menjadikan tabiat untuk memberikan teknologi nuklear dalam bentuk amal kepada negara yang lebih kecil tanpa teknologi nuklear.

Dan yang terakhir adalah agak pelik bunyinya, namun apa yang kita boleh lakukan dengan teknologi nuklear adalah menghentam Bulan. Malah, mungkin ia boleh sampai ke Marikh.

Tujuan utama tindakan ini adalah untuk memberi isyarat kepada makhluk asing, jika ada, tentang kehadiran kita dan untuk menyelesaikan masalah untuk sekian kalinya sama ada wujudnya spesis yang lain di salah satu planet dalam sistem suria kita.

Dahsyat kan? Mungkin bunyi letupan yang teramat kuat akan memaksa makhluk asing untuk menunjukkan kewujudan diri mereka.


7 Produk Google Yang Gagal Dan Dihentikan Perkhidmatannya

Google merupakan antara salah satu gergasi internet yang berjaya menyusup masuk ke setiap pelusuk tempat di dunia ini, sehinggakan sebahagian daripada kita menggunakan pelbagai variasi produknya.

Antara produk Google yang paling terkenal termasuklah enjin carian Google Search dan juga Gmail. Sehingga kini, tiada enjin carian yang dapat menandingi kehebatan Google.

Namun, tak semestinya semua produk yang dilancarkan oleh mereka akan berjaya menarik pengguna di seluruh dunia.

Oleh itu, iluminasi.com kongsikan di antara 7 produk Google yang menemui kegagalan dan akhirnya dihentikan perkhidmatannya.

Google Advertise atau apa yang dikenali sebagai Google Ads adalah sangat laris di dunia Internet. Tetapi ternyata pengiklanan Google tidak terhenti setakat itu sahaja dan telah menembusi dunia percetakan dan radio.

Apa yang dimaksudkan adalah Google Print Ads dan Google Audio Ads. Ia dilancarkan pada tahun 2007.

Namun disebabkan oleh popularitinya yang jauh daripada apa yang diharapkan maka pada awal tahun 2009, Google terpaksa menghentikannya kedua-duanya selepas 2 tahun percubaan.

Kedua-dua produk ini gagal di pasaran kerana eksekutif tertinggi pihak radio dan percetakan tidak berminat untuk mengubah sistem pengiklanan mereka mengikut cara Google.

Google Buzz adalah satu produk Google yang dicipta untuk menyediakan kemudahan berkongsi dalam pelbagai aktiviti online di antara pengguna Google dan akaun Gmail.

Malangnya untuk pelaksanaan ini, Google Buzz telah dikritik kerana privasinya dan masalah keselamatan peribadi. Sebenarnya, idea produk ini adalah untuk menghasilkan rangkaian media sosial seperti Facebook atau Twitter.

Sebaliknya, ia Google Buzz tidak dapat menepati apa yang dikehendaki dan jauh menyimpang. Ia kemudiannya dianggap sebagai satu kegagalan dan ditutup pada penghujung tahun 2011.

Google health adalah satu perkhidmatan yang boleh digunakan untuk menghantar maklumat kesihatan kepada pengguna, sama ada secara manual atau dengan log masuk ke dalam akaun penyedia kesihatan yang bekerjasama dengan Google.

Selepas maklumat kesihatan dihantar, maklumat tersebut boleh diakses di mana-mana sahaja dan semua masalah kesihatan dari segi pencegahan atau yang serupa dengannya akan diketahui oleh pengguna.

Produk ini dikatakan dihentikan perkhidmatannya secara rasmi pada Januari 2012 namun semua rekod kesihatan dan maklumat berkaitan masih boleh diperolehi sehingga Januari 2013.

Salah satu sebab mengapa produk ini gagal atau diabaikan oleh Google adalah kerana ia tidak tersebar dengan begitu meluas dan tidak memberikan impak yang diharapkan.

Mungkin anda tak pernah mendengar tentang produk ini, tetapi Jaiku adalah produk Google yang dilancarkan untuk menyaingin Twitter.

Pada mulanya, produk ini dicipta oleh Jyri Engestrom dan Petteri Koponen, yang kemudiannya dibeli oleh Google pada Oktober 2007.

Konsep Jaiku sendiri adalah sangat menyerupai Twitter yang membolehkan para pengguna untuk mengemaskini status mereka dengan pantas.

Namun, produk ini gagal mencabar populariti Twitter. Walaupun tiada berita rasmi tentang mengapa produk ini dihentikan, namun khabar angin mengatakan bahawa Google mahu memberikan lebih perhatian kepada produknya yang lebih penting, iaitu Google+.

Google Wave boleh dikatakan sebagai produk gagal Google yang paling terkenal. Ia merupakan sebuah perkhidmatan serbaguna dengan tujuan utamanya iaitu penyuntingan kolaboratif secara real-time.

Perkhidmatan ini dapat membantu anda mengubah e-mel menjadi suara, lagu atau video dan dikirimkan ke pemilik akaun yang lain.

Semua ini dibentuk aliran yang menyerupai chat room dan pengguna boleh membuat perubahan atau suntingan pada mana-mana bahagian dalam aliran tersebut.

Bahagian yang diubah akan bernyala dan memberitahu pengguna lain bahawa terdapat perubahan yang dilakukan. Bukan itu sahaja, Google Wave juga membolehkan pengguna berkongsi dokumen online, perang mulut online dan banyak lagi.

Akan tetapi perkhidmatan ini gagal di pasaran kerana kesukaran penggunaan dan aplikasi yang agak kompleks.

Malah, video tutorial penggunaannya sahaja mempunyai durasi lebih daripada 1 jam. Kini Google Wave telah diserahkan kepada Apache Software Foundation dan ditukar nama kepada Apache Wave.

Dihasilkan pada awal tahun 2005 dan dilancarkan di penghujung tahun yang sama melalui Google Labs, Google Reader adalah produk Google yang membolehkan para pengguna untuk mendapatkan feed atau berita dari RSS laman sesawang yang mereka mahukan.

Laman-laman sesawang tersebut termasuklah blog terkenal atau portal berita yang menyediakan kemudahan RSS.

Walaupun Google Reader mendapat sambutan yang agak baik pada awalnya dan membuatkannya bertahan selama 8 tahun, namun ia ditutup pada Julai 2013 dengan alasan kemerosotan pengguna secara terus menerus selama 1 tahun.

Jika dilihat dari perspektif tertentu, iGoogle adalah satu inovasi yang agak unik. iGoogle membolehkan pengguna mempunyai halaman mereka sendiri dengan pelbagai ciri yang mereka mahu sama seperti "My Yahoo."

Sebagai contoh, suapan berita, Google Chat, Countdown Timer, petikan harian atau permainan boleh diletakkan di atas kehendak pada halaman mereka.

Melihat Google menutup produknya ini, CEO Yahoo Marissa Mayer tidak membuang masa dan mengambil kesempatan dengan membuatkan My Yahoo mempunyai ciri-ciri import bagi pengguna iGoogle.

Sebab mengapa Google menamatkan perkhidmatan produk ini adalah mereka berasakan bahawa iGoogle adalah tidak diperlukan.

Mereka melihat iGoogle akan gagal secara perlahan-lahan kerana diabaikan oleh pengguna bersama-sama dengan pembangunan telefon pintar dan sebagainya.


6 Jambatan Paling Panjang Di Atas Muka Bumi

Jambatan merupakan antara salah satu cara bagi menghubungkan antara beberapa lokasi atau menyambungkan bandar yang terpisah oleh bentuk muka bumi seperti laut.

Dengan berkembangnya teknologi manusia, jambatan kini semakin canggih dan mampu dibina dengan begitu pantas. Malah, banyak jambatan di seluruh dunia dibina dengan jarak yang tersangat panjang atas beberapa faktor tertentu.

iluminasi.com kongsikan 6 jambatan paling panjang di dunia, yang mana 4 daripadanya terletak di negara dengan populasi tertinggi di dunia iaitu China.

Jalan raya yang terpanjang di dunia ketika ini, Bang Na Expressway merupakan jambatan paling panjang di dunia ketika mana ia siap dibina iaitu pada tahun 2000 hingga 2004.

Gelaran tersebut kemudiannya diambil alih oleh Jambatan Changhua-Kaohsiung di Taiwan.

Bang Na atau nama rasminya Burapha Withi Expressway menghubungkan Bangkok sebagai jalan tol dan dibina oleh konsortium Thailand, Jerman, Amerika Syarikat dan Sweeden.

Satu-satunya jambatan jalan raya dalam senarai ini, Bang Na Expressway berjarak 53.9 kilometer.

Jambatan berjarak 79.7 kilometer ini adalah sebahagian daripada Kereta Api Berkelajuan Tinggi Zhengzhou-Xi'an yang menghubungkan Zhengzhou dan Xi'an di China.

Setelah selesai dibina pada tahun 2008, ia merupakan jambatan terpanjang di dunia namun kemudiannya diatasi oleh dua jambatan baru daripada rangkaian Keretapi Berkelajuan Tinggi Beijing-Shanghai yang siap pada tahun 2010.

Dengan jarak 113.7 kilometer, Jambatan Grand Tianjin adalah jambatan keempat terpanjang di dunia, juga terletak di China.

Jambatan ini adalah jambatan keretapi yang terletak di antara wilayah Langfang dan Qingxian, sebahagian daripada projek Keretapi Berkelajuan Tinggi Beijing-Shanghai.

Ia siap dibina pada tahun 2010 dan setelah dibuka pada tahun 2011, jambatan ini mendapat pengiktirafan oleh Guinness World Recrods sebagai jambatan kedua terpanjang di dunia pada ketika itu.

Jambatan Grand Cangde yang terletak di China merupakan satu lagi jambatan yang merupakan sebahagian daripada projek Keretapi Berkelajuan Tinggi Beijing-Shanghai.

Juga siap dibina pada tahun 2010, jambatan dengan jarak 115.8 kilometer ini dibina dengan teknologi anti-gempa bumi di mana hampir 3,100 tiang yang dibina sebagai sokongan.

Berada di kedudukan kedua dalam senarai jambatan terpanjang di dunia adalah Jambatan Changhua-Kaohshing yang terletak di Taiwan, dengan jarak 157.3 kilometer iaitu kira-kira dari bandar Alor Setar, Kedah ke Bagan Serai, Pulau Pinang.

Siap dibina pada tahun 2007, jambatan ini merupakan jambatan paling panjang di dunia sehingga tahun 2010 dan adalah antara salah satu pencapaian terbaik kerajaan Taiwan.

Jambatan ini adalah sebahagian daripada rangkaian Keretaapi Laju Taiwan beroperasi pergi dan balik ke pantai barat pulau itu ke pantai barat pulau itu.

Seluruh rangkaian (termasuk jambatan) dibina oleh jurutera Taiwan menggunakan teknologi dari Jepun.

Dibina pada tahun 2006 dan dibuka 4 tahun kemudian pada 2010, jambatan ini adalah sebahagian daripada projek Keretapi Berkelajuan Tinggi Beijing-Shanghai.

Jambatan Grand Danyang Kunshan ini beroperasi di antara Shanghai iaitu ibu kota kewangan China dan Nanjing, bandar jiran dengan kawasan metro berpenduduk lebih daripada 30 juta orang.

Kedua-dua bandar itu terletak di Delta Sungai Yangtze, salah satu lokasi di mana tamadun manusia muncul.

Delta itu sendiri adalah rumah kepada kira-kira 140 juta penduduk dan merupakan enjin ekonomi, produktiviti dan kreativiti China.

Kejayaan kejuruteraan Jambatan Grand Danyang Kunshan ini menjadi bukti yang dapat dilihat daripada sumbangan Delta kepada manusia.

Jambatan terpanjang di dunia ini berukuran 164.8 kilometer, kira-kira jarak dari bandar Kuala Lumpur ke Kampar, Perak.


Usahawan Lanun Ini Kongsi Bagaimana Realiti Industri Sneakers Tiruan di China

Apa yang ada pada sepasang kasut sneaker? Bagi kebanyakan orang, sneaker mungkin sekadar kasut yang dipakai untuk bergaya semata-mata. Namun, mungkin tidak ramai yang tahu bahawa industri sneaker ini bernilai $1 bilion setahun.

Apakah yang membuatkan industri ini semakin rancak saban tahun? Bagi yang tidak tahu, perniagaan menjual semula kasut atau "sneaker resale" merupakan antara lubuk buat duit bagi peminat-peminat tegar sneaker.

Secara umumnya, dalam perniagaan ini seseorang penjual itu akan membeli kasut-kasut edisi khas yang dikeluarkan dalam unit yang sangat terhad dan menjualnya kembali pada harga berkali-kali ganda. Sebagai contoh, kasut sneaker Adidas Yeezy Boost 350 "Turtledove" yang asalnya dijual pada harga $190 hingga $240 boleh dijual kembali pada harga $1,695 harga $6,118.

Bagi yang benar-benar mahukan kasut edisi terhad dan berkemampuan, mereka biasanya tidak kisah untuk membayar harga yang jauh lebih mahal. Namun bagi yang kurang berkemampuan, kasut sneaker tiruan biasanya menjadi pilihan mereka kerana harganya lebih mampu milik.

Akibat permintaan tinggi terhadap kasut sneaker edisi terhad yang tiruan, tidak hairan negara China banyak menghasilkan kasut-kasut sneaker tiruan sebelum memasarkannya ke seluruh dunia termasuklah Malaysia.

Bagi yang tidak tahu, industri sneaker tiruan ini sebenarnya berpusat di Putian, China. Video di atas merupakan temuramah bersama salah seorang usahawanan lanun yang bersetuju untuk berkongsi sedikit sebanyak realiti dan perkara-perkara menarik mengenai industri pembuatan sneaker tiruan di China ini.

Seperti yang didedahkan, kebiasaannya pengedar akan menjadikan rumah atau apartmen mereka sebagai pusat pengumpulan dan pengiraan stok sebelum dihantar kepada pelanggan. Disini mereka akan mengasingkan kasut bergantung kepada jenisnya dan membuat semakan kualiti produk sebelum dijual kepada pelanggan.

Lelaki dari Singapura ini yang hanya mahu dikenali sebagai Chan berkata, sebelum terjebak dalam industri ini, beliau merupakan seorang pelajar dalam bidang perubatan di UK. Ketika membuat carian mengenai kasut-kasut edisi terhad yang terdapat di pasaran, dia menemui banyak kasut sneaker cetak rompak yang turut dijual.

Tidak lama kemudian, Chan menyedari kesemua kasut tiruan ini datang daripada tempat yang sama. Menyedari potensi yang ada dalam industri ini, beliau mengambil keputusan untuk turut sama menceburi industri ini. Menurut beliau antara jenama yang mendapat permintaan tinggi termasuklah Balenciaga, Off-White, Air Jordan dan banyak lagi.

Bagi pemain industri ini, mereka perlulah mendapatkan info mengenai trend kasut terkini yang dicari-cari oleh peminat tegar sneaker. Menurut Chan, laman web Reddit biasanya menjadi sumber utama mereka.

Menurut Chan, beliau memulakan bisnes dalam industri kasut tiruan atau digelar "kasut replika berkualiti tinggi" ini pada tahun 2016 ketika masih sedang belajar. Ketika itu, beliau mampu menjual 120 pasang kasut setiap hari dan memperoleh pendapatan sebanyak $100,00 setiap bulan.

Pada peringkat awal, beliau mempunyai beberapa orang pekerja untuk melakukan segala urusan sementara beliau hanyalah berada di belakang tabir. Lama-kelamaan, beliau telah berpindah ke Putian untuk berada lebih dekat dengan kilang dan pemain-pemain lain dalam industri ini.

Untuk menghasilkan kasut replika ini, mereka semestinya perlu mendapatkan sepasang kasut yang original. Daripada situ, kasut ini akan "dibedah" mengikut bahagian bagi membolehkan pereka bentuk meniru rekaan tersebut sebelum ianya akan dihasilkan di kilang dalam jumlah yang banyak.

Pemilik kilang juga biasanya tidak kisah untuk berbelanja lebih bagi membeli sepasang kasut original. Mereka biasanya akan membeli melalui pintu belakang atau "backdoor" bagi membolehkan mereka mendapatkannya sebelum kasut tersebut dijual secara rasmi.

Inilah rahsianya bagaimana replika kasut sneaker premium dan edisi terhad boleh dijual awal walaupun kasut tersebut baru sahaja dikeluarkan secara rasmi untuk dibeli oleh para peminat sneaker.

Mungkin ada yang tertanya, mengapakah Putian menjadi pusat penghasilan sneaker palsu dan tiruan ini? Pada tahun 1980, syarikat Nike dan Adidas masing-masing mempunyai kilang mereka Putian.

Apabila kilang-kilang ini ditutup, pemilik bisnes telah mengambil kesempatan dengan menggaji bekas pekerja-pekerja dari kilang Nike dan Adidas ini. Dalam erti kata lain, mereka adalah pekerja yang sudah mahir dalam membuat sneaker. Malah, mereka juga mempunyai akses untuk mendapatkan bahan-bahan untuk menghasilkan sneaker ini.

Mungkin sesetengah orang berpendapat bahawa undang-undang merupakan cabaran utama bagi pengeluar kasut tiruan ini. Walau bagaimanapun, menurut Chan, sebenarnya pelanggan mereka sendiri merupakan cabaran utama mereka. Bukannya kerajaan, undang-undang dan saman daripada pemilik sebenar jenama tersebut.

Walaupun kasut cetak rompak ini dijual pada harga lebih rendah daripada kasut original, kebanyakan pelanggan tetap mengharapkan kualiti yang bagus daripada sneaker tiruan ini. Sebagai contoh, pelanggan biasanya mengharapkan jahitan kasut tersebut adalah kemas dan kasut tersebut umumnya kelihatan seperti kasut original.

Pelanggan yang tidak berpuas hati biasanya tidak teragak-agak untuk memberikan reviu negatif. Perkara ini boleh memberikan kesan buruk kepada reputasi syarikatnya dan menyebabkannya kerugian beribu dollar.


5 Genre Muzik Paling Pelik Dan Mengarut Di Dunia

Adalah menjadi sifat dan lumrah semulajadi manusia untuk menyukai muzik. Muzik dan irama melodi dapat memberikan ketengangan kepada minda.

Biasanya pemilihan gaya atau genre muzik dipilih oleh seseorang berdasarkan sifat peribadi dan minat individu tersebut. Malah, mood juga memainkan peranan penting dalam pemilihan gaya muzik.

Terdapat pelbagai jenis genre muzik pada hari ini termasuklah pop, balada, rock, blues, hip-hop, jazz, irama Malaysia, country dan banyak lagi.

Namun, ada beberapa lagi genre muzik yang dilihatkan sebagai tersangat pelik dan aneh. iluminasi.com kongsikan 5 genre muzik yang paling pelik dan dahsyat di dunia.

Nintendocore adalah apa yang anda dapat apabila anda menggabungkan muzik latar belakang dalam permainan video Nintendo dengan punk hardcore.

Muzik dalam permainan Nintendo selalunya tidak berbahaya dengan melodi menyenangkan, sementara punk hardcore pula adalah sangat agresif dengan banyak menjerit.

Band akan sering mengambil kesempatan terhadap kejayaan sesuatu permainan Nintendo dan juga menamakan tajuk permainan video tersebut sebagai tajuk lagu mereka.

Oleh itu, anda akan terjumpa lagu-lagu yang berjudul seperti "Contra" dan "Double Dragon". Terdapat satu lagi lagu yang dihasilkan berkenaan Super Mario dan sebuah album penuh dihasilkan berkisarkan tentang Pokemon.

Nintendocore diasaskan oleh band "Horse the Band" dan kini ia terbahagi kepada dua bentuk.

Yang pertama adalah melibatkan kumpulan yang lebih suka untuk tidak mengubah muzik asal yang digunakan dalam permainan video Nintendo.

Yang kedua pula melibatkan band yang gemar mengubahsuai dan menambah muzik instrumental mereka ke dalam muzik asal.

Biasanya ramai yang mengenali genre Black Metal, tetapi kali ini agak berbeza.

Unblack metal atau dikenali sebagai Black Metal Kristian, adalah bertentangan dengan Black Metal. Walaupun Black Metal dikenali dengan liriknya yang kontroversial, syaitan, dan lucah, tetapi Unblack Metal terkenal dengan lirik agama.

Ia digunakan untuk menyampaikan mesej pro-Kristian menggunakan rentak dan gaya muzik yang sinonim dengan Black Metal. Cuba anda bayangkan muzik Injil Kristian dinyanyikan menggunakan cara dan alunan muzik Black Metal.

Secara lazimnya, adalah mustahil untuk Black Metal Kristian ini untuk wujud kerana salah satu daripada ciri-ciri Black Metal adalah sifat anti-agama terutamanya terhadap Kristian.

Sesetengah daripada band-band Unblack Metal menyedari perkara ini, membuatkan mereka menggelarkan genre ini sebagai "Unblack Metal". Walaubagaimanpun, genre ini tidaklah begitu aktif dan popular, dengan hanya beberapa band sahaja yang wujud.

Blues Hokum pada dasarnya adalah muzik blues dengan nada seksual. Genre ini popular di Amerika Syarikat pada tahun 1920-an dan 30-an, terutamanya semasa era "Prohibition" atau Larangan.

Prohibiton adalah larangan perlembagaan di seluruh negara terhadap pengeluaran, pengimportan, pengangkutan, dan penjualan minuman beralkohol di Amerika Syarikat.

Ketika itu, terdapat kepercayaan umum bahawa hanya orang yang terlibat dalam seks, perjudian, atau aktiviti lain akan kekal berjaga pada waktu malam.

Pemuzik dan band-band hokum blues sering menyanyikan lagu mengenai seks, pelacuran dan homoseksual menggunakan metafora dan perkataan.

Ini membolehkan mereka secara terbuka menyanyikan lagu kotor dan lucah yang hanya difahami oleh orang yang memberi perhatian.

Antara lagu-lagu popular termasuklah "He Likes it Slow," "I Want a Hot-Dog in my Roll" “Banana in Your Fruit Basket,” “Warm My Wiener,” “Tight Like That,” “Lonesome Daddy,” “Bull Dyke Blues,” and “Shave ‘Em Dry.”

Salah satu lagu yang paling menjadi kontroversi dalam genre ini ialah “My Sweet Petunia” oleh Lucille Bogan (aka Bessie Jackson).

"Petunia" adalah nama bunga yang berwarna-warni tetapi ia berfungsi sebagai slanga untuk labia (lipatan dalaman dan luaran vulva, di kedua-dua sisi faraj).

Lucille juga jelas dalam liriknya, memilih ayat-ayat seperti “I got nipples on my titties, big as my thumb, got something ‘tween my legs’ll make a dead man come.”

Beberapa lagu oleh Lucille telah menimbulkan panik moral pada tahun 1980-an dan ia biasanya dilabelkan dengan label PG pada hari ini.

Narcocorrido adalah genre muzik Mexico yang mengangkat dan memuliakan raja dadah dan jenayah yang berkaitan. Genre ini sangat kontroversi dan telah diharamkan oleh kerajaan Mexico.

Lirik dalam genre ini biasanya mengenai sejarah raja dadah serta penangkapan mereka, operasi, kematian, pertempuran, dan juga masa-masa di mana mereka telah dikhianati.

Narkocorrido pertama kali muncul pada tahun 1970-an sebelum memasuki arus perdana (mainstream) pada tahun 1990-an. Pemuzik sering memberi tumpuan kepada kartel yang paling banyak mendapat mendapat liputan.

Jadi semakin banyak jenayah oleh kartel yang diliputi media, semakin banyak pemuzik menghormati dan memasukkan kisah penjenayah-penjenayah ini dalam ke dalam lagu-lagu mereka.

(Rolando Arellano Sánchez, ahli band Contacto yang memainkan genre Narcocorrido dibunuh pada tahun 2017)

Walau bagaimanapun, para pemuzik narcocorrido biasanya mengelakkan pemuliaan yang berlebihan terhadap mana-mana raja dadah dan kartel kerana raja dadah lain mungkin akan tersinggung atau berasa hati.

Para pemuzik juga mengelakkan menyebut nama-nama raja dadah yang mereka muliakan kerana individu tersebut mungkin akan marah dan boleh membawa kepada kematian.

Antara tahun 2006 dan 2008, lebih daripada 12 pemuzik narcocorrido dibunuh dalam keadaan yang snagt misteri.

Dipercayai bahawa mereka terbunuh selepas kartel tertentu mengambil tindakan terhadap lirik mereka atau menyebut organisasi jenayah lain dalam lagu mereka.

Para pemuzik masih belum bersetuju dengan nama genre ini, jadi iluminasi akan menggelarkannya sebagai "sayur-sayuran".

Gaya muzik ini diasaskan oleh Vegetable Orchestra, sebuah kumpulan yang telah menyempurnakan seni menggunakan sayuran sebagai alat muzik.

Vegetable Orchestra mencipta genre ini pada tahun 1998 selepas membincangkan tentang peralatan sukar yang mana yang boleh digunakan untuk menghasilkan muzik.

Ketika itu, mereka sedang memasak sup, jadi agak masuk akal jika mereka terfikir untuk menggunakan sayur-sayuran untuk bermain muzik. Gaya muzik mereka dipengaruhi oleh muzik eksperimental, elektronik, dan pop.

Sebelum setiap pertunjukan, Vegetable Orchestra akan dengan teliti mengukir instrumen mereka daripada kira-kira 32 kilogram sayur-sayuran.

Kadang-kala, mereka menggunakan sayur seperti labu, yang menghasilkan bunyi muzik apabila dipukul dan tidak memerlukan ukiran.

Selepas setiap pertunjukan, kumpulan itu memasak sup menggunakan sayur-sayuran tersebut yang mana mereka akan makan bersama-sama dengan penonton mereka.

Jika mereka tak mahu memasak sup, sayur-sayuran mentah tersebut akan diberikan kepada para penonton. Macam best je kan dapat sayur percuma lepas konsert?